***Монгол Улсын Их Хурлын 2011 оны намрын ээлжит чуулганы Хууль зүйн байнгын хорооны 11 дүгээр сарын 08-ны өдөр (Мягмар гариг)-ийн хуралдаан 10 цаг 10 минутад Төрийн ордны “Б” танхимд эхлэв.***

Байнгын хорооны дарга, Улсын Их Хурлын гишүүн Д.Одбаяр ирц, хэлэлцэх асуудлыг танилцуулж, хуралдааныг даргалав.

*Хуралдаанд ирвэл зохих 19 гишүүнээс 15 гишүүн ирж, 78.9 хувийн ирцтэй байв. Үүнд:*

***Чөлөөтэй:*** Х.Баттулга, Ц.Нямдорж, Д.Оюунхорол,

***Өвчтэй:*** Б.Чойжилсүрэн.

Хэлэлцэх асуудлын дараалалтай холбогдуулан Улсын Их Хурлын гишүүн З.Энхболд Авилгатай тэмцэх газрын дарга, дэд дарга нарын асуудлыг нэмэх санал хэлэв.

**Д.Одбаяр:** Улсын Их Хурлын гишүүн З.Энхболдын гаргасан, уг асуудлыг нэмэх нь зүйтэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар уг асуудлыг оруулахаар тогтов.

***Нэг. Монгол Улсын 2012 оны төсвийн тухай хуулийн төслийг дагалдан өргөн мэдүүлсэн “Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай”, “Шүүгчийн болон прокурорын албан тушаалын цалингийн хэмжээг шинэчлэн тогтоох тухай” Улсын Их Хурлын тогтоолын төслүүд (анхны хэлэлцүүлэг)***

Хэлэлцэж буй асуудалтай холбогдуулан Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Д.Энхгэрэл, Хууль зүйн байнгын хорооны зөвлөх Б.Баасандорж, референт Б.Хонгорзул нар байлцав.

Тогтоолын төслийн анхны хэлэлцүүлэгтэй холбогдуулан Улсын Их Хурлын гишүүн З.Энхболд санал хэлэв.

**Д.Одбаяр**: -Дээрх тогтоолын төслийн нэг, гуравдугаар хавсралтыг 2012 оны 3 дугаар сарын 1-ний; 2, 4 дүгээр хавсралтыг 2012 оны 5 дугаар сарын 1-ний өдрөөс эхлэн тус тус дагаж мөрдсүгэй гэсэн саналыг дэмжиж байгаа гишүүд гараа өргөнө үү.

Зөвшөөрсөн 6

Татгалзсан 4

Бүгд 10

Гишүүдийн олонхийн саналаар дэмжигдлээ.

Улсын Их Хурлын гишүүн З.Энхболдын гаргасан Төрийн албан хаагчийн цалин нэмэхийг “3-р сарын 1” гэснийг “2 сарын 1” гэж өөрчлөх. Түүнтэй холбогдуулан Авлигатай тэмцэх газар, шүүх, прокурорын цалин нэмэгдэх хугацааг 2 сарын 1 болгож өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 3

Татгалзсан 7

Бүгд 10

Гишүүдийн олонхийн саналаар дэмжигдсэнгүй.

Цөөнх болсон Улсын Их Хурлын гишүүн З.Энхболд Төсвийн байнгын хорооны хуралд саналаа хэлэхээр тогтож, анхны хэлэлцүүлгээр нь батлуулах горимын саналыг гишүүдийн олонхи дэмжив.

Байнгын хорооноос гарах санал, дүгнэлтийг Улсын Их Хурлын гишүүн Д.Одбаяр Улсын Их Хурлын чуулганы нэгдсэн хуралдаанд танилцуулахаар тогтов.

***Уг асуудлыг 10 цаг 20 минутад хэлэлцэж дуусав.***

Хэлэлцэх асуудлын дараалалд орсон Авлигатай тэмцэх газрын дарга, дэд дарга нарын асуудлаар Улсын Их Хурлын гишүүн З.Энхболд, Р.Гончигдорж нарын асуусан асуултад Улсын Их Хурлын дарга Д.Дэмбэрэл, Улсын Их Хурлын гишүүн Д.Одбаяр, Ж.Сүхбаатар, Улсын Их Хурлын Тамгын газрын нууцын эрхлэгч Д.Алтангэрэл нар хариулж, тайлбар хийж, уг асуудлыг хойшлуулахаар шийдвэрлэв.

***Уг асуудлыг 10 цаг 33 минутад хэлэлцэж дуусав.***

***Хоёр. Нийтийн албанд нийтийн болон хувийн сонирхлыг зохицуулах, Сонирхлын зөрчлөөс урьдчилан сэргийлэх тухай хуулийн төсөлтэй хамт өргөн мэдүүлсэн Авлигын эсрэг хуульд нэмэлт, өөрчлөлт оруулах тухай хуулийн төсөл (анхны хэлэлцүүлэг)***

Хэлэлцэж буй асуудалтай холбогдуулан Цагдаагийн ерөнхий газрын Хуулийн хэлтсийн ахлах байцаагч Д.Эрдэнэбаатар, Улсын ерөнхий прокурорын газрын Ял эдлүүлэх ажиллагаанд тавих хяналт хариуцсан Улсын ерөнхий прокурорын туслах, хууль цаазын итгэмжит зөвлөх Г.Эрдэнэбат, Авлигатай тэмцэх газрын Хяналт шалгалт, дүн шинжилгээний хэлтсийн дарга Ж.Батсайхан, Улсын Их Хурлын Тамгын газрын Эрх зүй, хууль тогтоомжийн хэлтсийн зөвлөх Ш.Хишигсүрэн, Хууль зүйн байнгын хорооны зөвлөх Б.Баасандорж, референт Г.Нямдэлгэр нарын бүрэлдэхүүнтэй ажлын хэсэг байлцав.

Хуулийн төслийг анхны хэлэлцүүлэгт бэлтгэсэн талаар ажлын хэсгийн ахлагч, Улсын Их Хурлын гишүүн Р.Гончигдорж танилцуулав.

Танилцуулгатай холбогдуулан Улсын Их Хурлын гишүүн З.Энхболд, Х.Жекей, Ж.Энхбаяр, Д.Лүндээжанцан нарын асуусан асуултад Улсын Их Хурлын гишүүн Р.Гончигдорж, Х.Тэмүүжин, Ж.Сүхбаатар, ажлын хэсгээс Ж.Батсайхан нар хариулж, тайлбар хийв.

Байнгын хорооны дарга, Улсын Их Хурлын гишүүн Д.Одбаяр Нийтийн албанд нийтийн болон хувийн сонирхлыг зохицуулах, зөрчлөөс урьдчилан сэргийлэх тухай хуулийн төслийн хамт өргөн мэдүүлсэн Авлигын эсрэг хуульд нэмэлт, өөрчлөлт оруулах тухай хуулийн төслийн анхны хэлэлцүүлэгт санал хураалгах зарчмын зөрүүтэй саналын томъёоллоор санал хураалт явуулав.

**Д.Одбаяр**:- 1.Төслийн 1 дүгээр зүйлийн 1 дэх заалт болох хуулийн 19 дүгээр зүйлийн 19.5 дахь хэсгийн “Авлигын хэргээр” гэснийг “Авлига, албан тушаалын хэргээр” гэж өөрчлөх гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

Улсын Их Хурлын гишүүн З.Энхболд цөөнх болов.

2.Төслийн 1 дүгээр зүйлийн 2 дахь заалт буюу хуулийн 321 дүгээр зүйлийн 321.1.1 дэх заалтын “Авлигын эсрэг хууль тогтоомжийг хэрэгжүүлэх талаарх” гэснийг хасах гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

3.Төслийн 1 дүгээр зүйлийн 2 дахь заалт буюу хуулийн 321 дүгээр зүйлд дор дурдсан агуулгатай 321.1.3 дахь заалт нэмэх:

“321.1.3.Олон нийтийн зөвлөл нь Авлигатай тэмцэх газрын хэрэг бүртгэлт, мөрдөн байцаалт болон гүйцэтгэх ажил явуулахаас бусад үйл ажиллагаанд хяналт тавих;” гэсэн заалт нэмэх саналыг дэмжиж байгаа гишүүд гараа өргөнө үү.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

4.Төслийн 2 дугаар зүйлийн 1 дэх заалт болох хуулийн 7 дугаар зүйлийн 7.1 дэх хэсгийн “авлигын шинжтэй дараах үйл ажиллагааг” гэснийг “дараах авлигын зөрчлийг” гэж өөрчлөх саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

5.Төслийн 2 дугаар зүйлийн 1 дэх заалт болох хуулийн 7 дугаар зүйлд дор дурдсан агуулгатай 7.1.8 дахь заалт нэмэх:

“7.1.8.албан тушаалтан үндэслэлгүйгээр хөрөнгөжих.

*Тайлбар: Албан тушаалтан 6 сарын албан тушаалын цалин хөлс, орлогоос илүү хөрөнгө, орлогыг хууль ёсны дагуу олсон болохыгоо үндэслэлтэй тайлбарлаж чадахгүй тохиолдолд үндэслэлгүйгээр хөрөнгөжих гэж үзнэ.”* гэсэн саналыг дэмжиж байгаа гишүүд гараа өргөнө үү.

Улсын Их Хурлын гишүүн З.Энхболдын асуусан асуултад Улсын Их Хурлын гишүүн Р.Гончигдорж, Д.Одбаяр нар хариулж, тайлбар хийв.

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

6.Улсын Их Хурлын гишүүн З.Энхболдын гаргасан Төслийн 11 дүгээр зүйлийг бүхэлд нь хасах (ХОМ-ыг хадгалахтай холбогдуулаад) саналыг дэмжиж байгаа гишүүд гараа өргөнө үү.

Улсын Их Хурлын гишүүн З.Энхболд тайлбар хийв.

Зөвшөөрсөн 4

Татгалзсан 6

Бүгд 10

Гишүүдийн олонхийн саналаар дэмжигдсэнгүй.

Улсын Их Хурлын гишүүн З.Энхболд цөөнх болов.

7.Төслийн 2 дугаар зүйлийн 2 дахь заалт буюу хуулийн 11 дүгээр зүйлийн 11.3 дахь хэсгийн “Энэ хуулийн 13.1.4-13.1.6-д” гэснийг “Энэ хуулийн 11.1.4-11.1.6-д” гэж, хуулийн 11 дүгээр зүйлийн 11.4 дэх хэсгийн “Энэ хуулийн 11.1.7-д” гэснийг “Энэ хуулийн 11.2-т” гэж тус тус өөрчлөх саналыг дэмжиж байгаа гишүүд гараа өргөнө үү. (6-р санал дэмжигдээгүйтэй холбогдоод энэ томъёоллоор санал хураах боломжтой болсон)

Зөвшөөрсөн 9

Татгалзсан 1

Бүгд 10

Гишүүдийн олонхийн саналаар дэмжигдлээ.

8.Төслийн 2 дугаар зүйлийн 3 дахь заалт болох хуулийн 13 дугаар зүйлийн 13.9 дэх хэсгийг дор дурдсанаар өөрчлөн найруулах:

“13.9.Хөрөнгө, орлогын мэдүүлгийг бүртгэх, хяналт тавих үүргээ биелүүлээгүй, эсхүл холбогдох материалыг энэ хуулийн 11.2-т заасан хугацаанд ирүүлээгүй албан тушаалтныг эрх бүхий албан тушаалтан албан тушаалын цалингийн хэмжээг 3 сар хүртэл хугацаагаар 30 хувиар бууруулах, уг зөрчлийг удаа дараа гаргасан бол албан тушаал бууруулах сахилгын шийтгэл ногдуулна” гэсэн саналыг дэмжиж байгаа гишүүд гараа өргөнө үү.

Зөвшөөрсөн 8

Татгалзсан 2

Бүгд 10

Гишүүдийн олонхийн саналаар дэмжигдлээ.

9.Төслийн 2 дугаар зүйлийн 4 дэх заалт болох хуулийн 33 дугаар зүйлийг дор дурдсанаар өөрчлөн найруулах:

“33.1.Авлигын эсрэг хууль тогтоомжийг зөрчсөн этгээдэд эрүүгийн хариуцлага хүлээлгэхээргүй бол дараах хариуцлага хүлээлгэнэ:

33.1.1.энэ хуулийн 7.1-д заасныг зөрчсөн этгээдэд түүнийг эрх бүхий албан тушаалтан албан тушаал бууруулах, хэрэв албан тушаалыг нь бууруулах боломжгүй албан тушаал бол албан тушаалын цалингийн хэмжээг 3 сар хүртэл хугацаагаар 30 хувиар бууруулах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох;

33.1.2.энэ хуулийн 7.1.-д заасныг удаа дараа зөрчсөн этгээдийг түүнийг эрх бүхий албан тушаалтан төрийн албанаас халах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох;

33.1.3.шүүгч энэ хуулийн 7.1.8-д заасныг зөрчин үндэслэлгүй хөрөнгөжсөн этгээдийн тухайн үндэслэлгүй олсон эд хөрөнгө, орлогыг хураах;

33.1.4.энэ хуулийн 8.1-д заасан мэдээлэх үүргээ биелүүлээгүй этгээдийн албан тушаалын цалингийн хэмжээг 3 сар хүртэл хугацаагаар 30 хувиар бууруулах;

33.1.5.энэ хуулийн 8.1-д заасан үүргээ удаа дараа биелүүлээгүй этгээдийг эрх бүхий албан тушаалтан албан тушаал бууруулах, хэрэв албан тушаалыг нь бууруулах боломжгүй албан тушаал бол албан тушаалын цалингийн хэмжээг 3 сар хүртэл хугацаагаар 30 хувиар бууруулах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох.”

Улсын Их Хурлын гишүүн Ж.Энхбаяр, Х.Тэмүүжин нар санал хэлж, уг саналыг зарчмын хувьд дэмжье гэсэн санал хураалт явуулав.

Зөвшөөрсөн 10

Татгалзсан 1

Бүгд 11

Гишүүдийн олонхийн саналаар дэмжигдлээ.

Улсын Их Хурлын гишүүн З.Энхболд санал хураалтан дээр цөөнх болохгүйгээ мэдэгдсэн тул Нийтийн албанд нийтийн болон хувийн сонирхлыг зохицуулах, Сонирхлын зөрчлөөс урьдчилан сэргийлэх тухай хуулийн төсөлтэй хамт өргөн мэдүүлсэн Авлигын эсрэг хуульд нэмэлт, өөрчлөлт оруулах тухай хуулийн төслийг анхны хэлэлцүүлгээр нь батлуулах горимын саналыг дэмжиж байгаа гишүүд гараа өргөнө үү.

Зөвшөөрсөн 11

Татгалзсан -

Бүгд 11

Гишүүдийн олонхийн саналаар дэмжигдлээ.

Байнгын хорооноос гарах санал, дүгнэлтийг Улсын Их Хурлын гишүүн Р.Гончигдорж Улсын Их Хурлын чуулганы нэгдсэн хуралдаанд танилцуулахаар тогтов.

***Хуралдаан 11 цаг 45 минутад өндөрлөв****.*

***Тэмдэглэлтэй танилцсан****:*

ХУУЛЬ ЗҮЙН БАЙНГЫН

ХОРООНЫ ДАРГА Д.ОДБАЯР

***Тэмдэглэл хөтөлсөн****:*

ХУРАЛДААНЫ ТЭМДЭГЛЭЛ

ХӨТЛӨГЧ Д.ЭНЭБИШ

**УЛСЫН ИХ ХУРЛЫН 2011 ОНЫ НАМРЫН ЭЭЛЖИТ ЧУУЛГАНЫ**

**ХУУЛЬ ЗҮЙН БАЙНГЫН ХОРООНЫ 11 ДҮГЭЭР САРЫН 08-НЫ**

**ӨДРИЙН ХУРАЛДААНЫ ДЭЛГЭРЭНГҮЙ ТЭМДЭГЛЭЛ**

***Хуралдаан 10 цаг 10 минутад эхлэв.***

**Д.Одбаяр:** -Ирц бүрдэж байна. Тийм учраас Байнгын хорооны 2011 оны 11 дүгээр сарын 8-ны өдрийн хуралдааныг нээж байна.

Хэлэлцэх асуудлыг танилцуулъя. Хэлэлцэх асуудал Нийтийн албанд нийтийн болон хувийн сонирхлыг зохицуулах, Сонирхлын зөрчлөөс урьдчилан сэргийлэх тухай хуулийн төсөлтэй хамт өргөн мэдүүлсэн Авлигын эсрэг хуульд нэмэлт, өөрчлөлт оруулах тухай хуулийн төсөл, анхны хэлэлцүүлэг үргэлжилнэ.

Хоёрдугаарт, Авлигатай тэмцэх газрын албан хаагч, албан тушаалын цалингийн хэмжээг шинэчлэн тогтоох тухай, Шүүгчийн болон прокурорын албан тушаалын цалингийн хэмжээг шинэчлэн тогтоох тухай Улсын Их Хурлын тогтоолын төслүүд. Энэ хоёр асуудлыг хэлэлцэх нь зүйтэй гэж үзэж байгаа.

**З.Энхболд:** -Би асуудал нэмье дээ.

**Д.Одбаяр:** -Энхболд гишүүн.

**З.Энхболд:** -Авлигатай тэмцэх газрын дарга, дэд дарга нар ял аваад хоёр 7 хонож байна л даа. Тэгээд ял авсан тухай 10 сарын 26-нд Улсын Их Хурал руу бичиг явуулчихаад, Улсын Их Хурлын удирдлагууд энэ асуудлыг хэлэлцэхгүй хоёр 7 хонож байна. Тэгээд энэ асуудлыг хэлэлцэх санал оруулж байна. Энийг хэлэлцэхгүй байх ямар шалтгаан байгаа юм. Улсын Их Хурлын удирдлагууд тайлбарлаж өгөөч ээ.

**Д.Одбаяр:** -Дэмбэрэл даргыг хүлээх үү.

**З.Энхболд:** -Би нууцын Алтангэрэлээс асуулаа. Аль тэр шүүх хурал болсон өдрөө бичиг ирсэн. Дэмбэрэл даргад өгсөн.

**Д.Одбаяр:** -Нууцаар ирсэн юм уу тиймээ.

**З.Энхболд:** -Нууцаар ирсэн гэж байна. Өгчих гэсэн надад байхгүй ээ, Дэмбэрэл даргад байгаа гэж байна.

**Д.Одбаяр:** -Тийм үү. Манайд ирээгүй байна л даа. Яахав дарга ороод ирнэ биз.

**З.Энхболд:** -Яагаад энэ асуудлыг өнөөдөр хэлэлцэх ёстой юм бэ гэхээр энэ нэг даргагүй байгууллагын хуулийг нь өөрчлөх гээд байна л даа. Би тэгээд энэ даргагүй байгууллагаас нь санал ирсэн юм уу, бичгээр ирсэн юм уу, тэр Хөрөнгө орлогын мэдүүлгийг хувааж хаях гэж байгаа чинь хэр нийцэж байгаа юм бэ гээд асуугаад байдаг. Хариулт гарахгүй байна л даа. Энэ байгууллагыг даргагүй байлгаж байгаад хуулийг нь өөрчлөх ямар сонирхол Их Хурлын удирдлагад байгаа юм. Одоо бол тэгж харагдахад хүргэж байна шүү дээ.

**Д.Одбаяр:** -Одоо тиймээ тийм. Дэмбэрэл даргыг хүлээе. Бид нар одоо хэлэлцлээ гэхэд Энхболд гишүүний тавьж байгаа саналыг бид нар яг хэлэлцэхэд бэлэн биш байна л даа. Дэмбэрэл даргыг хүлээе.

**З.Энхболд:** -Алтангэрэлд байгаа бичгээ бид нарт тарааж өг л дөө. Тэгээд хэлэлцье.

**Д.Одбаяр:** -Надад ирээгүй байгаа юм чинь би яаж тараах вэ. харин би асуугаад л байна. Яг адилхан л байна.

**З.Энхболд:** -Хоёр жил болох гээд байгаа юм уу. Хоёр 7 хоночихлоо. Одоо 2 жил болох гээд байгаа юм уу.

**Д.Одбаяр:** -Тэр бичиг ирсэн гэдгийг чинь мэдээгүй сууж байна шүү дээ.

**З.Энхболд:** -Би мэдээд байна шүү дээ.

**Д.Одбаяр:** -Байнгын хороонд ирээгүй учраас би мэдэхгүй байгаа байхгүй юу.

**З.Энхболд:** -Нууцын Алтангэрэлийг дууд л даа тэгээд.

**Д.Одбаяр:** -Дэмбэрэл дарга ирж байна уу? Би бүр шүүхийнхэнтэй нь яриад байгаа шүү дээ бичиг хаана байна гээд. Тогтоолоо сая дөрөв, тав дахид явуулна гэж Эрдэнэчулуун хэлсэн. Ирээгүй байна. Танилцуулга явуулсан гэсэн тэр нь хаана байна гэж би бас сураглаад байна л даа. Хэлэлцэх асуудлаа хэлэлцэх гэдэг чинь хоёр дахь асуудлаасаа хэлэлцээд явж байх уу. Асуудлыг нэмэлтээр оруулна гэвэл тухайн үед нь.

**З.Энхболд:** -Хэлэлцэх асуудлаа нэмчих л дээ тэгээд гараа өргөчихгүй юу. Дэмбэрэл дарга гуравдугаар асуудал дээр ороод л ирнэ биз.

**Д.Одбаяр:** -Тэгвэл хэлэлцэх асуудал дээр энэ асуудлыг нэмэх нь зүйтэй гэж үзэж байгаа Байнгын хорооны гишүүдийг саналаа өгөхийг хүсч байна. 10-6. Баярлалаа.

Тэгээд энэ хуулийн анхны хэлэлцүүлэг үргэлжлэх ёстой. Бид нар хоёр дахь асуудлаасаа хэлэлцэж болж байна уу. Цалингаасаа эхлээд явж байгаад тэр хооронд тиймээ. Тэгвэл одоо Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай, Шүүгчийн болон прокурорын албан тушаалын цалингийн хэмжээг шинэчлэн тогтоох тухай Улсын Их Хурлын тогтоолын төслүүд анхны хэлэлцүүлэг явна.

Энэ чинь бид чинь орж ирж байгаа. Баярцогт сайд ирж байна уу. Баярцогт сайд ирж байгаа юм байна. Ер нь зүгээр хэлэлцэх эсэх асуудал дээр нэг их айхтар зарчмын юм гараагүй шүү дээ тиймээ. Хуулийн дагуу л аргагүй хэлэлцэж байна. Тэгээд цаашдаа бол хэлэлцэхгүй, итгэлцүүлж юм тогтоодог байх зарчим барья гэдэг ийм байдлаар явсан л даа. Төсөл санаачлагчийг иртэл хүлээх үү, гишүүд яах уу. Гишүүд ээ, асуух асуулттай гишүүд бий юу төсөл санаачлагчаас. Байхгүй юу. Баярлалаа.

Саналтай гишүүд байгаа юу. Байхгүй юу. Энд нэг ийм санал бас орж ирж байгаа юм. Юу вэ гэхээр тогтоолын төсөл дээр 3 дугаар сарын 1-ний өдрөөс эхлэн дагаж мөрдсүгэй гэсэн ийм заалт байгаа юм. 3 дугаар заалт. Гэхдээ энэ дотор нөгөө орж ирсэн төсөл маань ийм болчихоод байгаа юм. Тэр албан тушаалын цалингийн хэмжээгээр ард талд нь хүснэгтэнд байна шүү дээ. Нэг нь болохоор 3 сарын 1-ний өдрөөс нөгөөдөх нь 5 сарын 1-ний өдрөөс гээд ингээд хүснэгтлээд төсөл санаачлагчийн тогтоолын төсөл дотор орж ирчихсэн юмаа.

Тэгээд бид нар 3 сарын 1-ний өдрөөс дагаж мөрдсүгэй гэдэг маань энэ 5 сарын 1-ний өдрөөс гэдэгтэйгээ ямар харагдах вэ гэж бодоод яахав ажлын хэсэг байгуулаагүй учраас шинжээчийн түвшинд, зөвлөхийн түвшинд хэлбэрийг нь үл ялиг өөрчлөөд, хавсралтыг нь тус тусад нь хийгээд, тогтоолын нэг, гуравдугаар хавсралтыг 2012 оны 3 дугаар сарын 1-ний 2, 4 дүгээр хавсралтын 2012 оны 5 дугаар сарын 1-ний өдөр тус тус эхлэн тус тус дагаж мөрдсүгэй гэдэг ийм байдлаар хэлбэрийг нь өөрчлөөд явчихвал яах вэ гэсэн ийм саналтай байгаа юм. Тэгэхгүй бол нөгөө 5 сарын 1 гэдэг маань тийм болчихоод, энэ бол техникийн шинжтэй, тоо, мөнгө төгрөг, үнийн дүн, зардал өөрчлөөд байгаа юм байхгүй. Техникийн шинжтэй.

**З.Энхболд:** -Нөгөө бусад төрийн албан хаагчдаас нь урд өмнө цалин өгөх гээд байгаа юм уу.

**Д.Одбаяр:** -Үгүй ээ, үгүй. Би одоо Энхболд гишүүн танд юу ч хэлэхгүй сууж байна. Ямар ч проблемгүй юм. Энийг чинь орж ирсэн. Тэгэхдээ гишүүдэд танилцуулахгүй бол дараа нь ингэчихсэн байна, энэ чинь би ч бас та бүхнийгээ мэднэ шүү дээ.

**З.Энхболд:** -Бусад төрийн албан хаагчдын цалин нь өөр томъёололтойгоор явах юм уу тэгээд.

**Д.Одбаяр:** -Үгүй үгүй. Энэ орж ирсэн төсөл дээр нь 3 сарын 1, 5 сарын 1 гээд хамтад нь бичсэн юм. Энийг салгаад хоёр тусад нь хавсралт болгоё л гэж байгаа юм. Гишүүд энийг дэмжсэн байх шаардлагатай.

**Р.Гончигдорж:** -Аль нь 5 сарын 1, аль нь 3 сарын 1-нээс гэдэг нь мэдэгдэхгүй байна.

**Д.Одбаяр:** - Тийм мэдэгдэхгүй тийм байгаа.

**З.Энхболд:** -Монгол Ардын Намын байгуулагдсан өдрөөс цалин нэмэх гэж байгаа юм байна.

**Д.Одбаяр:** -Боль доо. Ямар тийм. Энхболд гишүүн Оюу толгой дээр зочилж явахад бас энэ тугных нь зүүлтнийх нь өнгө Ардын намын өнгөөр гээд байсан.

**Ч.Сайханбилэг:** -Энхболд гишүүн ээ, та дутуу хараад байна шүү дээ, дараа майн баяраар бас нэмэх гэж байгаа юм байна.

**Д.Одбаяр:** -Энэ Баярцогт сайд оруулж ирсэн юм. Хэрвээ тэгж харвал.

**З.Энхболд:** -Би санал гаргая. Цагаан сарын өмнөөс 3 сарын 1-нийг өөрчлөөд, майн баяр нь бол яахав байж л байхаас.

**Д.Одбаяр:** -Энэ тэгээд төсөв чинь, наадах чинь төсөвтэй гээд.

**З.Энхболд:** -Би албан ёсоор санал гаргаж байна. Санал хураалгая.

**Д.Одбаяр:** -За хураалгая.

**З.Энхболд:** -Цагаан сарын бишээ зөвхөн Авлигатай тэмцэх газар биш бүх төрийн албан хаагчдын цалинг цагаан сарын өмнөөр.

**Д.Одбаяр:** -Тэгвэл тэр чинь Төсвийн байнгын хороон дээр яригдана.

**З.Энхболд:** -ҮЭ-ийнхэн тийм юм яриад л байна лээ шүү дээ.

**Д.Одбаяр:** -Манайх зөвхөн энэ дээрээ яриад энийгээ явуулаад, хамгийн улс төрждөггүй байнгын хороо гэдэг нэртэй шүү дээ. Улс төрийн талаас нь нэг хараад. Ардын намын баяр ч биш л дээ.

**З.Энхболд:** -Бүх төрийн албан хаагчдын цалинг цагаан сарын өмнө нэмье л дээ хэдэн төгрөгөөрөө цагаан сар хийг л дээ.

**Д.Одбаяр:** -Монголд улс төрийн нам үүссэн та бидний хамтын баяр. Хэрвээ одоо ингэвэл. За яах вэ.

**З.Энхболд:** -Санал гаргаж байна.

**Д.Одбаяр:** -Үгүй ээ, энэ чинь дараа нь орж ирсэн төслийг өөрчилсөн хэрэгт унана шүү дээ. Одоо бүр өөрчлөхөөр болж байна. За ингэе. Саяын энэ техникийн шинжтэй засварыг дэмжье гэдэг санал хураагаад энүүгээр нь явнаа гэвэл Энхболд гишүүний санал ингээд одоо дэмжигдэхгүй байнаа гэж ойлгоод.

**З.Энхболд:** -Бишээ биш, миний саналыг уншаад тэгээд санал хураана шүү дээ.

**Д.Одбаяр:** -Та тэгвэл бичиж өг л дөө.

**З.Энхболд:** -Одоо би бичиж байна.

**Д.Одбаяр:** -Цагаан сараар гэж бичихгүй л дээ. 2 сарын 15 гэж бичих юм уу, яах юм. 2 сарын 15 юм уу 20 гэж бичих байлгүй дээ. Тэгээд улс төрийн талаас нь харж байгаа бол олгогдох өдөр нь 3 сарын 1 гээд дансанд нь орно доо. Энэ тэгээд зөвхөн шүүгч, прокурор, Авлигатай тэмцэх газрын ажилтнуудын хувьд шүү дээ. Тэгээд наадах чинь Төсвийн байнгын хороон дээр очоод яригдах л. Бүх газар тэгээд бид нар хураахгүй биз дээ. Та энэ хүрээндээ л ярь. Энэ хүрээндээ л биччих. Бүх газар нь гэвэл Төсвийн байнгын хороо санал хураана л даа.

**З.Энхболд:** -Одоо бид нар шүүх, Авлигатай тэмцэх газар ярьж байнаа тиймээ.

**Д.Одбаяр:** -Авлигадаа шүүх, прокурорын энэ гурвын л хувьд. Тэгэхдээ үндэслэл чинь буруу гарч ирсэн л дээ. Саяын миний танилцуулсан техникийн шинжтэй өөрчлөлтийг оруулах нь зүйтэй гэж үзэж байгаа Байнгын хорооны гишүүд саналаа өгөхийг хүсч байна. 10-6. Баярлалаа.

Энхболд гишүүний санал. Төрийн албан хаагчийн цалин нэмэхийг 3, 1 гэснийг 2 сарын 1 гэж өөрчлөх. Түүнтэй холбогдуулан Авлигатай тэмцэх газар, шүүх, прокурорын цалин нэмэгдэх хугацааг 2 сарын 1 болгож өөрчлөх. Энэ саналыг дэмжье гэсэн томъёоллоор санал хураая. 10-3. Баярлалаа.

Яах вэ Төсвийн байнгын хороон дээр Энхболд гишүүн саналаа.

**З.Энхболд:** -Цөөнх болно шүү. Чуулган дээр ярина.

**Д.Одбаяр: -**Уг нь анхны хэлэлцүүлгээр батлуулчихъя гэсэн санаатай байгаа юм. Анхны хэлэлцүүлгээр гэдгээрээ яваад Төсвийн байнгын хороон дээрээ та наадахаа ярихгүй юм уу. Тэгвэл наадах чинь илүү, тэгэхгүй юм уу нээрээ. Энхболд гишүүн.

Энхболд гишүүн ээ, анхны хэлэлцүүлгээр гэдгээрээ явчихаад Төсвийн байнгын хороон дээрээ ярихгүй юм уу нээрээ. За тэгвэл гишүүдэд баярлалаа. Санал, дүгнэлтийг Улсын Их Хурлын нэгдсэн хуралдаанд танилцуулах. Хэн бэ. Баярлалаа. Одбаяр.

Энхболд гишүүнээс хэлэлцэх асуудалтай холбогдуулаад Авлигатай тэмцэх газрын удирдлагатай холбоотой асуудлаар шүүхийн шийдвэр гарсан. Энэ талаар Байнгын хороон дээр хэлэлцэхгүй байна гэдэг санал оруулаад, хэлэлцэх нь зүйтэй гэдгээр гишүүд дэмжсэн. Тэгээд Дэмбэрэл даргаас Энхболд гишүүн асуусан юм. За Дэмбэрэл дарга.

Шүүхээс танилцуулга. За Энхболд гишүүн.

**З.Энхболд:** -Хэлэлцэх асуудалд Хууль зүйн байнгын хороо Авлигатай тэмцэх газрын дэд даргын асуудлыг бол оруулж байгаа. Шүүхийн шийдвэр 10 сарын 26-нд гарсан. Тэр өдрөө манай энэ нууцын эрхлэгч Алтангэрэл рүү бичиг ирсэн байгаа юм. Шаравдорж руу. Тэгээд танд өгсөн байна. Тэгээд одоо маргааш хоёр 7 хонох гэж байна л даа. Тэгээд энэ асуудлыг хоёр 7 хоног дарах ямар шалтгаан байсан юм бэ л гэж би асууж байгаа юм. Би мэдсэн. Үзээгүй. Алтангэрэл надад хэлсэн. Танд бичиг байгаа.

**Д.Дэмбэрэл:** -Би одоо танаас сонсож байна.

**З.Энхболд:** -Бичиг ирсэн юм уу, ирээгүй юм уу.

**Д.Дэмбэрэл:** -Үзээгүй бичгийг.

**З.Энхболд:** -Үзээгүй ээ, Алтангэрэл дөнгөж сая надад 26-нд танд өгсөн гэсэн шүү дээ.

**Д.Дэмбэрэл:** -Надад байхгүй байна шүү дээ.

**З.Энхболд:** -Алтангэрэл ээ, чи надад хэлсэн юмаа микрофонд хэлээдэх дээ.

**Д.Алтангэрэл:** -Дээд шүүхээс тэр шүүх хурал болдогийн орой 17 цагийн үед надад маш нууцын зэрэглэлтэйгээр бичиг ирсэн. Шаравдорж даргын нэр дээр. Тэгээд би Шаравдорж даргад маргааш өглөө нь танилцуулаад Шаравдорж дарга даргад танилцуул гэсэн цохолттой надад өгсөн. Би тэрийг нь Их хурлын даргын туслах Ууганбаярт өгсөн байгаа. Ууганбаяр даргад танилцуулсан эсэхийг мэдэхгүй.

**Д.Дэмбэрэл:** -Ууганбаяраас асуу л даа.

**З.Энхболд:** -Одоо энэ асуудлаа хэлэлцье. Бид нарт нууцаар тараагаад өгчихгүй юу.

**Д.Одбаяр:** -Байнгын хороон дээр ирээгүй учраас тараах тийм асуудал бол байгаагүй.

**З.Энхболд:** -Үгүй ээ, одоо л тараачихгүй юу.

**Д.Одбаяр:** -Яг одоо энэ асуудалтай холбогдуулаад.

**Д.Дэмбэрэл:** -Танаас асуугаад байсан биз дээ бичиг авчир гээд. Шүүхтэй яриад.

**Д.Одбаяр:** -Би сая хэлсэн харин. Би Шүүхийн ерөнхий зөвлөлийн нарийн бичгийн дарга Эрдэнэчулуунтай ярьсан шүү дээ. Дөрөв дэх, тав дахь өдөр надад явуулна гэсэн явуулаагүй байна. Би тэд нартай ярьсан.

**Д.Дэмбэрэл:** -Тэгээд яасан тэр.

**Д.Одбаяр:** -Явуулна гэсэн ирээгүй л байна харин. Дөрөв дэх өдөр шүүхийнхээ тогтоолд эцсийн байдлаар гарын үсэг зурах гэж байна.

**Д.Дэмбэрэл:** -Би энийг нэхээд байгаа шүү дээ.

**Д.Одбаяр:** - Тав дахь өдөр гэхэд тань руу оччих байх гэж над руу хэлсэн юм.

**Д.Дэмбэрэл:** -Байнгын хорооны даргаас л би асуугаад байгаа юм.

**З.Энхболд:** -10 сарын 26-ны ... гар дээрээ авч байж асуудлаа хэлэлцье.

**Д.Дэмбэрэл:** -Шүүхээс бичгээ авъя. Асуудлаа ярья.

**З.Энхболд:** -Нууцаар бишгүйдээ л бичиг тараадаг шүү дээ. Тэр журмаараа л тарааг.

**Д.Одбаяр:** -Тэгвэл хэлэлцэх асуудлаа хойшлуулаад бичгийнхээ асуудлын учрыг олох нь дээ. Ойлгомжтой бичиг л дээ. Шүүхийн шийдвэр гарлаа гэсэн бичиг ирээ байлгүй бодвол. Шаравдорж даргад хаягласныг бодоход.

**Д.Дэмбэрэл:** -Асуудал бол ойлгомжтой шүү дээ. Асуудал байхгүй л дээ. Тэр.

**Д.Одбаяр:** -За ингэе гишүүд ээ. Би ийм бодолтой сууж байна шүү. Авлигатай тэмцэх газрын удирдлагатай холбоотой асуудлыг шийдвэрлээгүй байхад энийг хэлэлцэх боломжгүй байнаа гэж үзэж байгаа бол тэрийг ойлгож байна. Шаравдорж даргад ирсэн бичигнээс болж энийг бид хэлэлцэхгүй ээ гэвэл бас өөр. Улсын Их Хурлын Тамгын газрын Ерөнхий нарийн бичгийн даргад хаягласан бичгийг Байнгын хорооны хуралдаантай зэрэгцүүлнээ гэдэг бол тийм. Би бол Их Хурлын даргын нэр дээр бичиг ирээд тэр нь манай Байнгын хороонд ирэх юмаа гэж ойлгоод сууж байгаа.

**З.Энхболд:** -Үгүй ээ, хэний нэр дээр, ямар бичиг ирэх нь бол сонин биш асуудал шүү дээ. Шүүх шийдвэрээ гаргасан уу гаргасан. Шийдвэр гаргаснаа Их Хуралд мэдэгдсэн үү мэдэгдсэн. Их Хурал яагаад энийг хэлэлцэхгүй хоёр 7 хонож байгаа юм бэ гэдэг л асуудал би ярьж байгаа юм.

**Д.Одбаяр:** -үгүй ээ, тэр ойлгомжтой л доо. Тэгэхдээ.

**Д.Дэмбэрэл:** -Одбаяр даргаа. Энийг уг нь энэ бичгийг таныг авчихаарай, одоо Дээд шүүхийн шийдвэр гарчихсан юм байна. Та бол нэг 7 хоног л лав албажаагүй юм шиг байна, ирэх юм шиг байна гэж хэлсэн. Дараа нь бичиг ирүүлэх юм шиг байна гэж байсан. Үнэхээр Тамгын газарт ийм бичиг ирсэн юм бол тэр хөөцөлдөөд бид нар авах ёстой шүү дээ. Над руу явчихаад тэнд оруулахгүй, энд тэнд хэвтэж байдаг юм бол тэр хүмүүстээ хариуцлага л тооцно биз.

Ер нь бол бид нар энийг Ерөнхийлөгчид харин асуудлыг нь оруулах ёстой гэсэн асуудлаа хуучин тийм нэг жишигтэй шүү дээ тиймээ. Хүний ор нь гараад ирэх үед бол асуудлаа оруулах ёстой гэсэн бичгээ өгөх ёстой шүү дээ. Одоо бол ерөөсөө тийм юм өгөхөд бол бараг боломжтой болчихсон л байж байгаа гэж би ойлгож байгаа шүү дээ. Бараг монголын олон нийт цөмөөрөө мэдчихсэн. Шүүхийн эцсийн шийдвэр гарчээ гээд ойлгочихсон байж байгаа.

Тийм учраас эндээс бол Байнгын хороо тэр бичгээ авч үзээд, тэгээд бичиг явах байлгүй дээ. Ерөнхийлөгчдөө санал тавих байлгүй дээ.

**Р.Гончигдорж:** -Би ганц юм асуучихъя тэгэх үү. Асуудал нь одоо энэ шүүхээр ял авчихсан улсууд бүр эцсийн шатанд. Өнөөдөр тэр дарга гэдэг юугаараа хэвээр байгаа юу гэж. Харин хэвээрээ байгаа бол утгагүй байхгүй юу. Юу тэр бүрэн эрх, тэнд ёстой Сүхбаатар хуульч аа. Тэнд бол асуудал байхгүй. Шүүхээр шийдвэр гарчихсан, шүүх рүү оруулахад нь бүрэн эрх түдгэлзүүлэх.

**Ж.Сүхбаатар:** -Та байна шүү дээ, бүх олон улсын эрх зүй болоод эрх зүйн ном сурах бичиг ч байна уу, олон улсын эрх зүйд ганцхан халдашгүй бүрэн эрхийг түдгэлзүүлэх тухай асуудал дээр байна шүү дээ яг л нэг утгаар ойлгож байгаа. Эрүүгийн хариуцлага татагдахаас хамгаалсан тухай ойлголт. Энийг юугаар ч зөвтгөж болохгүй. Энийг зөвтгөж байгаа бол бүрэн эрх түдгэлзүүлж байгаа тэр бусад бүх хуулийн заалтуудын үйлчлэлийг зогсоох ёстой шүү дээ.

Тэгэхээр Дээд шүүх тийм зогсоох эрхтэй юу гэдэг чинь л өөрөө асуудал байхгүй юу. Хэрвээ энэ хуулийг зогсоож байгаа бол Монгол Улсын хуулийг зогсоож байгаа тэр шүүгч нар яагаад хариуцлагын асуудал яригдахгүй байна вэ гэж. Шүүх өөрөө бүх юмнаас тэгвэл дээд давчихсан байж болохгүй шүү дээ. Монгол Улсын хуульд захирагдах ёстой шүү дээ шүүгч. Шүүгч хууль зөрчиж болохгүй шүү дээ. Тэгэхээр шүүгч үнэнийг тогтоогч гэж чи тэгвэл шүүгч хууль зөрчвөл яах юм. Тэр асуудал дээр Улсын Их Хурал ярих ёстой шүү дээ. Нэр бүхий ямар улсууд нь ийм шүүх бүрэлдэхүүнтэй шүүгч нар орж энэ Монгол Улсын хуулийн үйлчлэлийг зогсоосон юм. Тэрийгээ тайлбарлах ёстой шүү дээ.

**Д.Одбаяр**: -Дээд шүүхийн. Тиймээ, одоо ирээгүй бичгийг бид нар тарааж.

**З.Энхболд:** -Ирээгүй байгаа бичиг биш ирээд хоёр 7 хоног болж байгаа бичгийн тухай ярьж байна.

**Д.Одбаяр:** -Үгүй ээ үгүй. Энхболд гишүүн ээ, бид нарын ширээн дээр алга байна шүү дээ. Миний ширээн дээр байгаа бол.

**З.Энхболд:** -Бид нарт тарааж өгөхгүй бол тэгээд хоёр жил болох юм уу.

**Д.Одбаяр:** -Миний ширээн дээр байгаад би дараад байгаа юм байхгүй.

**З.Энхболд:** -Хоёр жил болох юм уу тэгээд. Энэ Их Хуралд ирдэгээрээ ирчихээд байна шүү дээ.

**Д.Одбаяр:** -Үгүй ээ харин миний ширээн дээр ирснийг би танаас нуусан юм байхгүй шүү дээ.

**З.Энхболд:** -Ирснийг нь мэдээгүй царайлаад суугаад байх юм уу.

**Д.Одбаяр:** -Миний ширээн дээр ирээд танаас нуусан юм байхгүй.

**З.Энхболд:** -Нэг өдөр тутмын сонин дээр гарчихсан юмыг мэдээгүй гээд суугаад байх юм уу.

**Д.Одбаяр:** -Би ярьсан. Шүүхийн ерөнхий зөвлөлийн нарийн бичгийн дарга Эрдэнэчулуунтай ярьсан. Тэр тогтоолоо та нар гарга гэсэн. 4 дэх өдөр.

**З.Энхболд:** -Одоо энэ бичиг дардаг улсуудаа олж хариуцлага тооц л доо тэгвэл. Шаравдоржийг дууд л даа.

**Д.Одбаяр:** -Тэрийгээ тусдаа ярьдаг юм байгаа биз. Одоо хэрвээ энэ асуудлыг энэнтэй холбогдуулаад хэлэлцэх боломжгүй ээ гэж байгаа бол ингэж ойлгоод бичгээ олж авч тараагаад тэгээд хэлэлцье.

**З.Энхболд:** -Шаравдоржийг дууд, Тамгын газрын даргыг дууд одоо.

**Д.Одбаяр:** -Байнгын хорооны хурлыг хойшлуулъя даа. Бичгээ олж аваад тараагаад тэгээд хурлаа дахин зарлая. Хэлэлцэх асуудал. Ойлгомжтой гэж. Хараагүй бичгийг бид нар тарааж юу ярих гэж байгаа юм бэ. Тэгвэл горимын саналтай хүн байна уу. Энхбаяр гишүүн.

Тэгвэл үндсэн асуудлаа хэлэлцэх нь зүйтэй гэдэг горимын санал гаргаж байна. Энэ саналыг дэмжье гэсэн томъёоллоор. Энхболд гишүүн ингэсэн байхгүй юу. Тэр асуудалтай холбож авч үзсэн байхгүй юу. Тийм учраас энийг хэлэлцэх боломжгүй байнаа гээд байгаа шүү дээ. Тэгээд бид нар хоёр дахиасаа эхэлсэн шүү дээ. Харин тэгэхээр наадах чинь бүр явахгүй л гэсэн үг л дээ.

Тэгвэл асуудлаа хэлэлцье. Гишүүд хэлэлцэх юм байна.

Нийтийн албанд нийтийн болон хувийн сонирхлыг зохицуулах сонирхлын зөрчлөөс урьдчилан сэргийлэх тухай хуулийн төсөлтэй хамт өргөн мэдүүлсэн Авлигын эсрэг тухай хуульд нэмэлт, өөрчлөлт оруулах тухай хуулийн төсөл.

Ажлын хэсгийн танилцуулгыг Гончигдорж дарга танилцуулна.

**Р.Гончигдорж:** -Хууль зүйн байнгын хорооны 2011 оны 7, 16 дугаар тогтоолоор Улсын Их Хурлын гишүүн Тэмүүжин нарын 9 гишүүнээс Улсын Их Хуралд өргөн мэдүүлсэн нийтийн албанд нийтийн болон хувийн сонирхлыг зохицуулах сонирхлын зөрчлөөс урьдчилан сэргийлэх тухай хуулийн төсөлтэй холбогдуулан боловсруулсан Авлигалын эсрэг хуульд нэмэлт, өөрчлөлт оруулах тухай хуулийн төслийг чуулганаар хэлэлцүүлэхэд бэлтгэл хангах санал, дүгнэлтийн төсөл боловсруулах үүрэг бүхий ажлын хэсгийг байгуулж, ажлын хэсгийг миний бие ахалж, бүрэлдэхүүнд Улсын Их Хурлын гишүүн Б.Бат-Эрдэнэ, Ц.Сүхбаатар, Х.Тэмүүжин нар болон холбогдох бусад албан тушаалтнууд орж ажилласан юм.

Ажлын хэсэг дээрх хуулийн төслийн талаар нийт 4 удаагийн хуралдаанаар хэлэлцэж шийдвэрлэсний үндсэн дээр дор дурдсан санал, дүгнэлтийг Байнгын хорооны хуралдаанд танилцуулж байна. Үүнд:

Нэгдүгээрт нь, төслийг Эрүүгийн хуулийн нэр томъёотой нийцүүлж, төслийн нэгдүгээр зүйлийн 1 дэх заалт болох хуулийн 19 дүгээр зүйлийн 19.5 дахь хэсгийн авлигалын хэргээр гэснийг авлигал, албан тушаалын хэргээр гэж өөрчлөх.

Хоёрт нь, хуулийн давхардлыг арилгах үүднээс төслийн 1 дүгээр зүйлийн 2 дахь заалт буюу хуулийн 32.1 дүгээр зүйлийн 32.1.1.1 дэх заалтыг Авлигалын эсрэг хууль тогтоомжийг хэрэгжүүлэх талаар гэснийг хасах нь зүйтэй гэж үзлээ.

Гуравдугаарт нь бол олон нийтийн зөвлөл нь авлигалын нөхцөл байдал, авлигын эсрэг хууль тогтоомжийн хэрэгжилтийн талаар зөвлөмж ... хэмжээнд хэр хэмжээнийхээ хүрээнд Авлигатай тэмцэх газрын гүйцэтгэх ажил болон хэрэг бүртгэх, мөрдөн байцаалтын ажиллагаа явуулахаас бусад үйл ажиллагаанд хяналт тавих эрхийг нь хуулийн төсөлд нэмж тусгасан.

Дөрөвдүгээрт нь, төрийн албан тушаалтны субъектив хандлагаас урьдчилан сэргийлэх, авлигалын зөрчлийг гэмт хэргээс тусад нь авч үзэх үүднээс төслийн 2 дугаар зүйлийн нэг дэх заалт болох хуулийн 7 дугаар зүйлийн 7.1 дэх хэсгийн авлигын шинжтэй дараах үйл ажиллагаа гэснийг авлигын дараах зөрчлийг гэж.

Тавдугаарт нь, авлигалын эсрэг НҮБ-ын конвенц болон Эрүүгийн хуульд нэмэлт, өөрчлөлт оруулах тухай хуулийн төслийн хууль бусаар хөрөнгөжих гэсэн 270.1 дүгээр зүйлтэй нийцүүлэх. Эрүүгийн хуульд заасан их хэмжээний орлогоос бага хэмжээний эд хөрөнгийг хууль бусаар олсон бол авлигын зөрчилд тооцож, хариуцлага ногдуулах үүднээс төсөл албан тушаалтан үндэслэлгүйгээр хөрөнгөжих гэсэн 7.1.8 дахь заалтыг нэмэх саналыг оруулж байна.

Зургадугаарт нь, түүнчлэн үндэслэлгүйгээр хөрөнгөжих гэсэн нэр томъёог дэлгэрэнгүй болгох, ойлголтыг жигдрүүлэх үүднээс төсөл албан тушаалтны зургаад...

Үндэслэлгүйгээр хөрөнгөжих гэж үзнээ гэж тайлбарын зүйлт нэмэх нь зүйтэй гэж ингэж үзэж байгаа.

Долдугаарт нь бол авлигын эсрэг хууль тогтоомжийг зөрчсөн этгээд болон албан тушаалтанд хүлээлгэх захиргааны хариуцлагын төрлийг авлигын эсрэг хууль, Төрийн албаны тухай хуультай нийцүүлэх, захиргааны хариуцлагыг оновчтой, сонголттой байлгах үүднээс эрх бүхий байгууллага, албан тушаалтан нь албан тушаал бууруулах, хэрэв албан тушаалыг нь бууруулах боломжгүй албан тушаал бол албан тушаалын цалингийн хэмжээг 3 сар хүртэл хугацаагаар 30 хувиар бууруулах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох, шүүгч хууль бусаар олсон эд хөрөнгийг хураах буюу давуу эрхийг хүчингүй болгох зэрэг зохицуулалтыг хуулийн төсөлд тусгах саналыг оруулж байна.

Наймдугаарт нь, төслийн нийтийн алба гэсэн нэр томъёог бусад хуулийн хүрээнд төрийн болон түүнтэй адилтгах алба гэж томъёолох нь зүйтэй юмаа гэж. Нэгэнт нийтийн алба гэдгийг Төрийн байгуулалтын байнгын хороон дээр энэнийг дэмжээгүй байгаа учраас ингэж томъёолоо гэж. Ажлын хэсгийн хуралдаанаар дэмжигдсэн саналуудыг нэгтгэн томъёолж та бүхэнд тусад нь саналын томъёолол болгож тараасан.

Ингээд Байнгын хорооны гишүүд ээ, Нийтийн албанд нийтийн болон хувийн сонирхлыг зохицуулах сонирхлын зөрчлөөс урьдчилан сэргийлэх тухай хуулийн төсөлтэй холбогдуулан боловсруулсан Авлигын эсрэг хуульд нэмэлт, өөрчлөлт оруулах тухай хуулийн төслийн талаар ажлын хэсгээс гаргасан санал, дүгнэлтийг танилцууллаа.

Дүгнэлтийг хэлэлцэн шийдвэрлэж өгөхийг та бүхнээс хүсч байна.

Анхаарал тавьсанд баярлалаа.

**Д.Одбаяр:** -Гончигдорж гишүүнд баярлалаа. Танилцуулга болон хэлэлцэж байгаа асуудалтай холбогдуулаад асуулттай гишүүд. Энхболд гишүүн өөр. Жекей гишүүн, Энхбаяр гишүүн, Энхболд гишүүнийг урьж байна.

**З.Энхболд:** -Би нэг ийм л юм яриад байгаа юм л даа. Энэ нэг байгууллага нь даргагүй жил гаруй болчихов уу. Тэгсэн үү тиймээ. Тэгээд энэ даргагүй байгууллагын хуулийг нэлээн том өөрчлөлтийг бид нар одоо ингээд хийгээд байгаа нь хэр зөв юм бэ? энэ нэг байгууллага гэдэг юм нь байгаа бол бичгээр санал ирүүлээд, тэрэн дээр нь ярья. Төлөөлөх хүн байгаа бол, байхгүйг би мэдэж байна л даа. Байхгүй учраас одоо асуух хүнгүй болчихоод байгаа юм. Та нар энэ хуулиндаа ийм үндсэн өөрчлөлт орохыг юу гэж үзэж байгаа юм. Энэ хүмүүстэй юугаа ярих вэ дээ. Дарга биш улсуудтай юу ярих вэ дээ.

Хөрөнгө орлогын мэдүүлгийг талын нэг жижиглэж хаях ямар сонирхол байгаа юм гэдгийг би асуугаад байгаа юм. Талын нэг байгууллага болгон дээрээ хураагддаг болгож байгаа шүү дээ. Тэр одоо бол нэг централизованный байгаа байхгүй юу. 30, 40 мянган төрийн албан хаагчийн хөрөнгө орлогын мэдүүлэг интернетээр ил тод байх ёстой. Тэр ажлаа энэ байгууллага хийхгүй байгаа. Одоо байгууллага болгон өөртөө хураалгадаг болж байгаа юм. Тэгээд ийм зарчмын өөрчлөлтийг одоо Байнгын хороо яагаад дэмжээд байгаа юм. Даргыг нь тавихгүй хоёр 7 хонолоо. Тэгээд энэ даргагүй байгууллагын хуулийг нь ингэж дураараа өөрчлөөд, ямар зорилго агуулаад байгаагий нь би асуугаад байгаа юм нэгдүгээр асуулт.

Бусад тэр хөрөнгөжих тэр бол орох ёстой зүйл ээ. Тэр тал дээр яаж байгаа юм байхгүй. Энэ 19.5 дахь хэсгийн авлигын хэрэг гэдгээ ажлын хэсэг хууль санаачлагчид юу гэж ойлгож байгааг тэрийг нэг тайлбарла даа. Авлигын хэрэг гэдэг.

**Д.Одбаяр:** -Баярлалаа. Ажлын хэсэг.

**З.Энхболд:** -Хэрэг гэдэг бол тодорхой зүйл анги байгаа шүү дээ. Энэ дотор юу нь ороод, юу нь орохгүй байгаа юм.

**Д.Одбаяр:** -Эрдэнэбаатар Цагдаагийн ерөнхий газрын хуулийн хэлтсийн ахлах байцаагч, Эрдэнэбат Монгол Улсын ерөнхий прокурорын газрын ял эдлүүлэх ажиллагаанд хяналт тавих асуудал хариуцсан улсын ерөнхий прокурорын туслах, хууль цаазын итгэмжлэх зөвлөх. Батсайхан Авлигатай тэмцэх газрын хяналт шалгалт, дүн шинжилгээний хэлтсийн дарга гэсэн ийм бүрэлдэхүүнтэй ажлын хэсэг байна.

Байнгын хороо надад бас асуулт ирж байх шиг байна. Байнгын хороо дэмжээд байгаа зүйл байхгүй л дээ. Байнгын хороо гэдэг чинь би биш л дээ. Бид нар бүгдээрээ. Тэгээд дэмжих үгүйгээ бол санал хураалтаар олонхи нь дэмжвэл дэмжигдээд, цөөнх нь одоо олонхи нь дэмжихгүйгээ дэмждэггүй ингээд л яв. Байнгын хорооны бодлого бол Байнгын хорооны хуралдаанаас л гарч байгаа. Тэрнээс Байнгын хорооны дарга ганцаараа шийдэж байгаа юм ерөөсөө байхгүй. Ер нь ч одоо хурлыг л дараалалд нь байлгаж байгаа юм болохоос өөр давуу эрх бол байхгүй шүү дээ. Гончигдорж гишүүн энийг.

**Р.Гончигдорж:** -Хариулъя. Энд тусгайлсан санал сэдлийн юм байхгүй юм байнаа гэж би түрүүний Байнгын хороон дээр ажлын хэсгийн ахлагч болгоод та бүхэн томилсны дараа энд ярихад бол надад тийм ойлголт төрсөн. Ямар нэг тийм тусгайлсан санал сэдэл байхгүй юм байна гэж. Гол энэ бол энэ зөрчлийн гээд бид нар авлигын зөрчил гэдгээрээ ярьж байгаа юм. Энэ дээрээ бид нар хэд хэдэн шаттай юм. Бидний энгийн ярьдгаар сахилгын зөрчлөөс эхлүүлээд дараачаар нь тэр нь гэмт хэргийн болоод, тэгээд явдаг бол энэ шатлал дээр нь бид нар нэг шатлалыг энэ 7.1 гэдэг бүхэлдээ тийм байгаа л даа. Тэрэн дээр жишээлэх юм бол 7.1.8 гээд сүүлд санал хураалгана. Үндэслэлгүйгээр хөрөнгөжих гэж.

Энэ зүйлүүдийг хийсэн үед бол түрүүн хэллээ. Цалингий нь буруулах, албан тушаалыг нь бууруулах гэх мэтчилэн тийм арга хэмжээнүүдийг авахаар ингэж томъёолоод. Ингэж томъёолж хийгээд, энэ нэг хэдэн хэсэг дээр хувааж байгаа нь бол хоёр л зарчим барьсан байна гэж нэгдүгээрт ойлгож байгаа. Хоёрдугаарт нь бол ерөнхийдөө эрх мэдлийг салган хуваарилсан тэр зарчим дээр тулгуурлаж, гүйцэтгэх эрх мэдлийн байгууллагууд тэр чиглэлийг нь бол авлигатай тэмцэх байгууллага дээрээ, хууль тогтоох, шүүх эрх мэдлийн байгууллага, түүнтэй холбоотойгий нь бол Ёс зүйн дэд хороо болон Хууль зүйн байнгын хороо руу, тэгээд энэ дээр цуглуулж байгаа нь бол тэр ил тод байх зарчмыг алдагдуулахгүйгээр байх юм.

Хэрэв Энхболд гишүүний хэлж байгаагаар шаардлагатай гэвэл энийг нийтэд ил тод байлгах өмнө нь байсан тэр хэмжээнүүдийг бол авлигатай тэмцэх байгууллага зохион байгуулж, энэ хадгалагдаж байгаа байгууллагууд өөрсдөө одоо сайтад байрлуулах бусад зүйлүүдийг хийх боломж болоод түүнийг хэвээр нээлттэй байгаа гэж ингэж ойлгож байгаа. Тэгээд ингэж байлгах нь бол яг харин ч илүү тэр хаяггүй, бүхэл бүтэн бөөнөөрөө тэнд байдаг тэгээд энэ сахилгын зөрчил болон ёс зүйн зөрчлүүдтэй холбоотой асуудлыг нь авч хэлэлцэхээс хэтэрхий хөндий байдгаас нь илүү хөрсөн дээр нь авчирч байгаа нь бол илүү зөв зүйтэй юмаа гэж ингэж.

Ялангуяа бид нар сонирхлын зөрчлийн тухай, Нийтийн албаны гэдгээ өөрчильё л дөө. Хуучин нэр томъёогоор найруулбал нийтийн албаны сонирхлын зөрчилтэй холбогдуулж оруулж байгаа нэмэлт гэдэг рүү бол илүү их тохирч, агуулга нь гарч ирж байгаа юм байна гэсэн ийм ойлголттой. Ажлын хэсэг ч ийм ойлголтоороо үндэслээд энийгээ хэвээр нь байлгая гэсэн одоо өөрчлөлт оруулах санал бол оруулж ирээгүй байгаа шүү дээ. Ийм л юм товчхондоо бол.

Тэмүүжин гишүүн тэр авлигын хэрэг гэж юуг ойлгоод байна вэ гэдэг дээр тайлбар өгье. Энэ маань одоо харин бид нар бол авлигын хэрэг гэдгээр авлига албан тушаалын хэрэг гэж 19 дүгээр зүйлийн 19.5-даа бол оруулъя гэж байгаа юм. Зөвхөн авлигын хэрэг төдийгүй авлига албан тушаалын хэргээр гэж ингэж хийх нь зүйтэй юмаа гэж хэлж байгаа юм.

**Д.Одбаяр:** -Баярлалаа. Тэмүүжин гишүүн.

**Х.Тэмүүжин:** -Авлигатай тэмцэх газраас бичгээр албан ёсоор саналууд нь ирсэн. Ер нь бол энэ хууль чинь өргөн баригдаад бараг жил хагас болчихлоо шүү дээ. Энэ жил хагасын хугацаанд бол Дээд шүүхээс, Ерөнхий прокурорын газраас Авлигатай тэмцэх газраас, Цагдаагийн байгууллагаас гээд санал асууж болох энэ сэдэвтэй холбоотой чиг үүрэг гүйцэтгэдэг бүхий л байгууллагаас нь саналуудыг нь албан ёсоор авсан. Тэгээд Авлигатай тэмцэх газраас ирж байгаа саналуудын гол үндэслэл нь бол авлигатай тэмцэх газар энэ авлигын эсрэг хуулинд заагдсан үйл явцуудаар албан тушаалтнуудад хариуцлага тооцож ерөөсөө чадахгүй байна.

Хариуцлага нь салаа утгатай, төрийн албаны хуулин дээр нэг тусдаа, авлигын хуулин дээр нэг тусдаа. Тэгээд нэг бүрхэг байдлаар бичигдсэн учраас хууль байгаа ч гэсэн хариуцлага тооцож чадахгүй байнаа гээд нэг үндэслэл нь бичиж байгаа юм. Тийм учраас энэ хуулин дээр бол хариуцлагуудыг нэлээн тодорхой болгож өгсөн. Хоёрдугаарт нь Авлигатай тэмцэх газрын чиг үүрэг өөрөө энэ хөрөнгө оруулгын мэдүүлэгтэй холбоотой техник ажлаасаа болоод хяналт шалгалтын чиг үүргийг үр ашигтай явуулж чадахгүй байнаа гэдэг бас гомдлууд гараад байгаа юм. Тэгээд энэ гомдлуудыг нь бас шийдвэрлэх ёстой.

Би Энхболд гишүүний нэг саналтай санал нэг байгаа. Хувь хүнээсээ болоод Авлигатай тэмцэх байгууллагын үйл ажиллагаанаас болоод хуулийн зарим зүйл хууль өөрөө хэрэгжихдээ бэрхшээл учраад байнаа гэдэгтэй санал нэг байгаа. Гэхдээ тэр хувь хүмүүсээс гадна хууль тогтоогч бид нар хуулийнхаа хувьд бас зарим зүйлүүдийг ойлголцоод тодорхой болгож өгч байж энэ байгууллагаас үр ашигтай, үр дүнтэй тийм авлигын эсрэг үйл ажиллагаануудыг шаардах нь бол зохистой юмаа гэж үзсэн юм.

Авлигатай тэмцэх газраас бас нэг хүсэлт шаардлага ирээд байгаа нь юу вэ гэхээр энэ авлигын хэргүүд чинь 4 сая 500 мянган төгрөгөөс цаашхи нь гэмт хэрэг болдог. Наашхи нь бол ямар ч хуулийн хариуцлагагүй болчихоод байнаа гэж. Тийм учраас авлигын эсрэг энэ хуулин дээр авлигын зөрчил гэдэг томъёоллоор эрүүгийн хуулинд заагдсан гэмт хэргийг 4 сая 500-гаас доошхи нь бол ямар нэгэн байдлаар захиргаа болон сахилгын хариуцлага хүлээж байх ёстой гэдэг үүднээсээ 7.1 дээр, 7 дугаар зүйл дээр авлигын зөрчлүүд нь өөрөө бичигдэж байгаа юм.

Тэр хөрөнгө оруулгын мэдүүлгийг хэд хэдэн газар салгачихсан байнаа гэдэг бол үндсэндээ бол 3 газар байгаа юм. 2010 онд болсон хөрөнгө оруулгын мэдүүлэгтэй холбоотой сонсгол, дараа нь энэ Авлигатай тэмцэх газруудын удирдлага болон өөр бусад асуудалтай холбоотой эрүүгийн хэрэг ингээд мөрдөн шалгах явцад ямар бэрхшээл гарсан бэ гэхээр Авлигатай тэмцэх газрын дарга, удирдах болон гүйцэтгэх албан тушаалтнуудын хөрөнгө орлогын мэдүүлгийг хаана авах юм бэ. Авлигатай тэмцэх газар чинь өөрсдийнхөө энэ дарга болон ажилтнуудын хөрөнгө оруулгын мэдүүлгийг шалгаж чадах юм уу, үгүй юм уу гэдэг асуудал үүсч байгаа юм. Үнэхээр сонирхлын зөрчилтэй асуудал юм чинь.

Тийм учраас Авлигатай тэмцэх газрын дарга болон гүйцэтгэх ажилтнуудын хөрөнгө оруулгын мэдүүлгийг Улсын Их Хурал дээр татаж авдаг тийм чигээр үүсч байгаа. Шүүхийг болохоор асуудал үүссэн. Шүүгч нарыг хоёр хуваачихжээ. Дээд шүүхийн шүүгчдийнх болохоор Авлигатай тэмцэх газар авдаг, бусад шүүгчийнх нарынх нь болохоор Шүүхийн ерөнхий зөвлөл дээр авдаг.

Энэ чинь өөрөө шүүгч нарыг нөгөө шүүгч нар чинь хараат бус бие даасан байх ёстой гээд олон зарчмуудаар байтал яагаад дотор нь ийм ялгаварлал үүсгэчихэв ээ. Шалгах эрхэд нь бол Авлигатай тэмцэх газар байгаа юм. Хөрөнгө оруулгын мэдүүлгээ авдаг эрх мэдэл нь ямар шатны шүүгчээсээ үл шалтгаалаад Шүүхийнхээ ерөнхий зөвлөл дээр байх ёстой юм байна. Шүүхийн ерөнхий зөвлөл чинь одоо Ерөнхийлөгчийн өргөн барьсан хуулиар шүүхийн захиргаа, мэргэшсэн бүр, энэ чиг үүргүүдийг бүр хуулиараа гүйцэтгэдэг байгууллага болж хувирч байгаа.

Харин хөрөнгө оруулгын мэдүүлгийг шалгах эрх бол Авлигатай тэмцэх газраасаа салахгүй ээ. Тэр шүүх ч байна уу, Засгийн газар байна уу, Их Хурал байна уу, шалгах эрх мэдэл нь бол Авлигатай тэмцэх газар дээрээ байгаа. Энэ авдаг, бүртгэдэг эрх мэдэл, техник ажлаа бол энэ байгууллагууд дээр хийгээд, энийг хариуцсан албан тушаалтан, хариуцлага алдах юм бол одоогийн авлигатай тэмцэх газар шиг одоогийн авлигын эсрэг хуулин дээр байгаа шиг Авлигатай тэмцэх газраа шүүх рүү заргалддаг байдлыг нь зогсоогоод шууд хариуцлага тооцдог, хариуцлагын механизмаа оновчтой болгоё гэсэн. Тэгээд энэ дээр байгаа юм. Энэ дээр бүр хариуцлагыг нь тодорхой заагаад өгчихсөн. Бүр албан тушаалаас нь бууруулах хариуцлагатай байж байгаа юм.

Нөгөө Шүүхийн ерөнхий зөвлөлийн дарга хөрөнгө оруулгын мэдүүлгийг зохих хугацаанд нь авахгүй, нэгдэж Авлигатай тэмцэх газарт тоо бүртгэлийг нь өгөхгүй бол өөрөө албан тушаалаасаа буурах хүртэл хариуцлагатай болж эхэлж байгаа юм. Тийм учраас энэ харин илүү үр ашигтай, ойлгомжтой, тодорхой зохицуулж байгаа. Өмнө нь бол тодорхойгүй байдлаасаа болоод нэг хүнд ч хариуцлага тооцож чаддаггүй, эцсийн дүндээ Авлигын эсрэг хуулиа бариад л шүүх рүү заргалддаг тийм процесстой болчихсон байсан юм. Энэ хүнийг хэдэн төгрөгөөр торгоод өгөөч ээ гээд.

Тэгээд энэ бол одоо байхгүй явж байгаа юм. Тийм учраас илүү ойлгомжтой, тодорхой богино хариуцлагын зохицуулалттай болж байгаа юмаа гэж.

**Д.Одбаяр:** -Жекей гишүүн.

**З.Энхболд:** -Би асуултандаа хариулт авсангүй л дээ. Авлигын хэрэг гэдгийг яг ямар хуулийн ямар зүйл анги орж байгаа, үгүйг хэлсэнгүй шүү дээ.

**Х.Тэмүүжин:** -Авлигын хэрэг нь авлигын эсрэг хуулийн 7 дугаар зүйлэн дээр бичигдэж байгаа юм.

**З.Энхболд:** -Эрүүгийн хуулиараа явна л даа.

**Х.Тэмүүжин:** -Авлигын эрүүгийн хэрэг нь бол эрүүгийн хуулиараа явна. Авлигын зөрчил нь бол 7 дугаар зүйлээр бичигдэж байгаа юм.

**З.Энхболд:** -Тэгэхээр авлигын хэрэг гэж 19.5 чинь бас зөрчлөө бас хамаарч байгаа юм уу тиймээ. Зөрчлөө бас хамаарч байгаа юм уу.

**Х.Тэмүүжин:** -Зөрчил л хамаарч байгаа.

**З.Энхболд:** -Үгүй ээ, нэг юман дотор хоёр юм хийж болохгүй шүү дээ. Нэг бол хэрэг байна, нэг бол зөрчил байна. Тэгэхээр хэрэг зөрчил хоёрыг цуг хийчихээд тэрийгээ хэрэг гэж нэрлэх юм бол захиргааны хариуцлагаар эрүүгийн хариуцлага хүлээх гэж байгаа юм руу ороод байна шүү дээ. Хуульчийн хувьд хэрэг зөрчил хоёр бол газар тэнгэр шиг ялгаатай хоёр юм байгаа шүү дээ. Энийг та нар мэдэх ёстой шүү дээ. Одоо хэрэг зөрчил хоёрыг нэг дор оруулаад, тэгээд сахилга захиргаа, эрүү гээд ингээд ерөөсөө бантан шиг юм хийчихээр хариуцлага хүлээдэг болохооргүй болчихоод байгаа байхгүй юу. Хэрэг бол хэрэг, зөрчил бол зөрчил байх ёстой шүү дээ. Таарсан таарсан... үлдээж байх ёстой.

Хоёрдугаарт, Авлигын эсрэг хуулийг анх гаргаж байхад хөрөнгө оруулалтын мэдүүлгээ буруу мэдүүлэх юм бол эрүүгийн хариуцлага хүлээлгэхээр би санал гаргаж байсан юм. Тэгэхэд ажлын хэсгийн ахлагч Мөнх-Оргил юу гэж хэлсэн гэхээр үндсэн хуулинд заагдсан, өөрөө өөрийнхөө эсрэг мэдүүлэх үндсэн хуулийн зарчимтай зөрчилдөж байна. Хөрөнгө оруулалтын мэдүүлэг өөрөө гаргаж өгнө гэж гарын үсэг зурна гэдэг бол өөрийнхөө эсрэг мэдүүлэг өгч байна. Тийм учраас эрүү бол болохгүй, харин сахилгын зөрчил гэж үзээд ажлаас халах арга хэмжээ авъя гээд ингээд хууль гарсан түүхтэй юм л даа.

Одоо буцаад хөрөнгө оруулалтын мэдүүлгээ буруу мэдүүлэх юм бол эрүүгийн хариуцлага руу явдаг 19.5 бол тэгж л уншигдаад байна л даа. Тэгээд энэ мэтийн зарчмын өөрчлөлтөө Хууль зүйн байнгын хороо юу гэж үзэж байгаа юм гэж би асуугаад байгаа шүү дээ гишүүдийг.

Хоёрдугаарт, ХОМ-ыг бол гурав хуваасан биш 7 хуваачихсан байгаа юм л даа. Хуучин нэг газар тодорхой цаг хугацаанд өгдөг. Хянаж болдог, бүртгэж болдог байсан бол одоо 7 газар авна. Тэрэн дотроо манай Хууль зүйн байнгын хороо хүртэл авдаг газар болчихоод байгаа юм.

Одоо Энхбаяр, Нямдорж хоёр бие биенийгээ байшинтай, байшингүй гээд маргаад байдаг. Тогтоох газар бол ганцхан газар байгаа байхгүй юу. Одоо энэ хууль гарсны дараа Ёс зүйн дэд хороо, Авлигатай тэмцэх газар, Хууль зүйн байнгын хороо гээд үүрэг хариуцлагыг олон тийш нь талын нэг тарааж байгаа юм л даа. Тарааж байгаагийн нөгөө талд бол би энэ ХОМ-ын төвлөрсөн явдгаар явдаг зарчмыг өөрчилж байгаад бас л ойлгомжгүй болгож хувиргаж байна л гэж үзэж байгаа. Нэг газар нэг цаг хугацаанд цуглуулдаг, тэндээсээ эхэлж тоолуураа хийж болдог ийм систем юу нь болохгүй байгаа юм гэж би асуугаад байгаа шүү дээ.

**Д.Одбаяр:** -Хэн хариулах вэ, Сүхбаатар гишүүн, Тэмүүжин гишүүн. За Сүхбаатар.

**Х.Тэмүүжин:** -Эхний тэр хэрэг гэдэг ойлголт чинь манай шүүх, хуулийн одоо байгаа тогтолцоон дотор бол зөвхөн эрүүгийн хэрэг ойлгодоггүй, иргэний хэрэг гэж байна. Захиргааны хэрэг гэж байна. Эрүүгийн хэрэг гэж байна. Тэгэхээр авлигатай холбоотой энэ үзэгдэл чинь өөрөө эрүүгийн хуулиар шийдэгдэж байна. Захиргаа болон сахилгын зөрчлийн хариуцлагаар бас шийдэгдэж байгаа.

Тийм учраас энэ бол одоогийн хууль тогтоомж болон одоо хэрэглэж байгаа хууль зүйн техниктэй ерөөсөө зөрчилдөхгүй. Практикт угаасаа ингээд хэрэглэгдээд энэ чинь одоо бараг 70, 80 жил явчихсан туршлага. Тийм учраас хууль зүйдээ бол ямар нэгэн маргаан байхгүй. Тэр ХОМ-ыг нэгдсэн байдлаар гаргадаг одоо энэ чинь 7 хэсэг дээр гарчихлаа гэж байна. Хяналт бол АТГ дээрээ төвлөрч байгаа. ХОМ-ыг авдаг техник ажил нь энэ АТГ-ийн чинь энэ ХОМ-ыг авдаг техник ажилдаа дарагдаад, хяналт шалгалтынхаа ажлыг хийж чадахгүй байнаа гэдэг асуудал үүсээд байна шүү дээ.

Тийм учраас энийг нь илүү ойлгомжтой тодорхой болгоё гэж байгаа юм. Нөгөөтэйгүүр яах аргагүй бас бид нар нэг юмыг тооцохгүй бол болохгүй байнаа. Энэ ХОМ-ыг авдаг, АТГ-ыг байгуулдаг энэ зарчим чинь өөрөө Монгол Улсыг эрх мэдэл хуваарилаагүй улсын загварыг аваад хэрэглэчихсэн учраас одоо Үндсэн хуулинд байгаа эрх мэдэл хуваарилалт чинь өөрөө алдагдаад байнаа. Шүүх, гүйцэтгэх болон хууль тогтоох энэ байгууллагын чинь зарчим өөрөө алдагдаад байна шүү дээ. Тийм учраас энэ зарчмыг нь тодорхой хэмжээнд нь ядаж энэ ХОМ-ынх нь систем дээр суулгаж өгөхгүй бол болохгүй нь ээ.

Хоёрдугаарт нь, Ёс зүйн дэд хороо болон АТГ дээр Улсын Их Хурлын гишүүний ХОМ-ыг шалгадаг эрх мэдлийг ингээд давхардуулаад олгочихоор АТГ-ээ ч шалгадаггүй, Ёс зүйн дэд хороо ч шалгадаггүй, АТГ бол имминитэтээс болоод шалгаж чаддаггүй. Ёс зүйн дэд хороо нь болохоор ХОМ байхгүйгээс шалгаж болохгүй. Ноднин ч гэсэн хэлсэн шүү дээ. Г.Баярсайхан гишүүн Ёс зүйн дэд хорооны даргаа, би энэ гишүүдийн иргэдээс өргөдөл ирлээ. Гишүүдийн ХОМ-той холбоотой энэ өргөдлийг шалгах гэсэн чинь АТГ дээр байгаа ХОМ чинь манайд байхгүй учраас надад энэ эрх мэдэл чинь бодитойгоор байхгүй байнаа гэж хэлээд байна шүү дээ.

Одоо энэ Улсын Их хурлын гишүүдтэй холбоотой асуудал гээд сонин, сэтгүүлээр гараад, дахиад асуудал үүсээд, Ёс зүйн дэд хороон дээр ямар ч эрх мэдэл байхгүй учраас юу ч хийхгүй. АТГ бол угаасаа Улсын Их Хурлын гадна байгаа байгууллага учраас юу ч хийж чадахгүй. Тэгэхээр нэг их сайхан сэтгэл гаргаад хуульчилчихсан. Бодит байдал дээр ямар ч үйл ажиллагаа явуулах чадваргүй байгаа ийм хуулийн чинь орчинг л засахгүй юм бол авлигатай тэмцэх үйл явц чинь ерөөсөө зогсчихоод байна шүү дээ. Гоё үндэслэл ярьж болж байна. Гэхдээ бодит байдал дээр нэг ч урагшаа алхам алхахгүй байна шүү дээ.

Тэгэхээр ямар нэгэн байдлаар энийг чинь шийдэх хэрэгтэй. Тэгээд шийдэл нь бол энэ байна л даа. Тэгээд үнэхээр авлигатай тэмцэх хүсэл эрмэлзэл байгаа юм уу, үгүй юм уу гэдгийг Улсын Их Хурал одоо бол дахиад нэг бодит алхмаар харуулах цаг болсон байхаа.

**З.Энхболд:** -Би 11 дүгээр зүйлийг бүхэлд нь хасах санал гаргаж байна. Хуучнаараа байг ээ. Одоогийн шинэ оруулж ирж байгаа зохицуулалт бол авлигатай тэмцэхгүй гэсэн бүдгэрүүлэх гэсэн ийм санал байнаа гэж үзэж байгаа юм.

**Д.Одбаяр:** -Сүхбаатар гишүүн нэмнэ.

**Ж.Сүхбаатар:** -Зүгээр яахав сая Тэмүүжин гишүүн ч бас тодорхой хэлчихлээ. Ер нь зүгээр зөрчил, хэрэг гээд ингээд байна л даа. Ер нь эхлээд зөрчил гэдэг юм уу, тэр зөрчил чинь өөрөө бий болдог л доо. Тэгээд зөрчил дээр нь одоо хариуцлага ногдуулахын тулд хэрэг үүсч, хэрэг болж, тэгээд тэр хэрэг нь хэлэлцэгдэж ингээд л явдаг. Тэрэн дээр маргаан өрнөөд ингээд явдаг л ийм эд шүү дээ. Тэгээд сая яг таны хэлж байгаа асуудал мэдээллийн санг задлаад байнаа гэж. Ер нь бол одоо Монголд ч гэсэн аливаа бүртгэл мэдээллийн юман дээр бол тодорхой мэдээллийн дата-г бол бид нар, тэр онлайн системээрээ бол бид холбогдоод явчихаж болно шүү дээ.

Хамгийн гол нь цаасаар нь хэн авч хадгалах вэ, хадгалахгүй юу гэдэг асуудал дээр их акцент өгөөд байна л даа. Одоо ингээд үүсгэчихнэ шүү дээ энэ чинь АТГ-аа. Мэдээж одоо энэ дүн шинжилгээ хийж байгаа хэлтэс гээд бүхэлдээ байж байгаа. Дүн шинжилгээ хийж байгаа хэлтэс бол цаас цуглуулдаг байгууллага биш, тэр тус тусын байгууллагууд нь тэр цаасаар нь сая хэлж байна. Хяналтынхаа чиглэлээр юмаа хүлээж авлаа. Яг тэр ерөнхий тэр мэргэжлийн талаасаа хяналтаа бол АТГ-ээ тавих нь ээ гэж.

Тэгэхээр яахав энэ дээр бол ер нь ийм байгаа юм. Одоо нөгөө дургүйд хүчгүй гэдэг шиг Энхболд гишүүн бол зарим асуудал дээр нь дургүй байх шиг байгаа юм. Түрүүнээс хойш. Тэгэхээр одоо энэ сонирхлын зөрчлийн хууль бол гарцаагүй болсон. Ер нь энэ хуулийг нэг хойш татчихъя, гаргахгүй байя гэсэн сонирхол бол манай Улсын Их Хурлын олон гишүүдэд байгаад байна шүү дээ. Тэгэхээр нэгэнт хүсэл зориг байгаа бол одоо энэ хуулиа энэ Хууль зүйн байнгын хороондоо саатуулахгүй яваад шийдчихье.

Тэр үнэхээр таны хэлдгээр амьдрал дээр энэ хууль дордсон уу, сайдсан уу гэдгийг энд амаараа бол хэлэлцэж маргаад яах вэ. Олонхийн саналаараа шийдээд тэгээд амьдрал дээр хэрэгжүүлэх явцад үнэхээр болохгүй бол та ч гэсэн саналаа оруулж ирээд ярилцъя л даа. Бид бол ямар ч гэсэн одоо явж байгаа юмаараа урагшаа ахья. Энийг одоо зүгээр ч нэг бодож хийгээгүй. Та бас тэр нээлттэй сонсгол дээр хэлээд байсан шүү дээ.

Ерөөсөө энэ АТГ гэдэг бол нэг жараахай бариад байна. Акул, тул нь хааччихав аа гээд. Ер нь чиглэл чиглэл дээр ер нь ажилладаг ажлыг нь тодруулъя гээд бид наана цаана ярьсаар байгаад ХОМ дээр бол дутагдал байна. ХОМ-ын юун дээр хяналт муу байна. АТГ дангаараа чадахгүй байна ч гэдэг юм уу янз янзын л юм яригдсан шүү дээ.

Тэгээд энэ хүрээнд чинь л дүн шинжилгээ хийж байж бид энэ хуулийн төслийн чинь хүрээнд сонирхлын зөрчлийн хуулиа оруулъя, хажуугаар нь авлигын хууль дээр өөрчлөлт оруулъя. Хөрөнгө оруулгын мэдүүлэг дээр бас тодорхой хэмжээний дэвшил, бодитой тэр хэрэгжих механизм талаас нь өөрчлөлт оруулъя л гэж ингэж ажиллаж байгаа шүү дээ. Энэ дээр өөр бухимдаад гэдэг юм уу, санаа зовоод байгаа асуудал байгаад байх юм байхгүй шүү дээ.

**Д.Одбаяр:** -Баярлалаа. Жекей гишүүн.

**Х.Жекей:** -Би ажлын хэсгээс 2 асуулт асуух гээд байна. Нэгдүгээрт, энэ хөрөнгө оруулгын мэдүүлгийн маягт, түүнийг бүртгэх, хадгалах журмыг шинэчлэн батлах тухай Улсын Их Хурлын тогтоолын төслийг хэлэлцэх эсэхийг энэ 2010 оны 1 дүгээр сарын 26-ны өдөр тэгээд 6 сарын 15-ны өдөр Байнгын хороогоор хэлэлцээд, тэгээд хэлэлцэх нь зүйтэй гээд чуулганд оруулахаар ингээд шийдвэрлэсэн байдаг. Энэ хуулийн хүрээнд тэр тогтоолд орсон зарим асуултууд хуулийн хүрээнд шийдэгдчихээр тийм боломж байгаа юм байна л даа.

Тэгэхээр ажлын хэсэг энэ хэлэлцэх эсэхийг шийдчихсэн.

**Д.Одбаяр:** -Гончигдорж даргаа, асуулт явж байна шүү. Гончигдорж дарга, асуулт яваад байна.

**Х.Жекей:** -Тийм, ажлын хэсэг Гончигдорж даргаас асуугаад байна л даа. Тийм, ажлын хэсэг дээр энэ тогтоолын төсөл хэлэлцэх эсэхээ Байнгын хороон дээр шийдчихсэн байсан юм. Тэгээд саяны одоо асууж байгаа асуултууд бас энэнтэй холбоотой байна л даа. Тэгэхээр энэ тогтоолыг хуулийн хүрээнд тэр хуулийн заалтуудад шингээх маягаар шийдэх боломж байгаа юм болов уу. Яагаад гэвэл би энэ хөрөнгө оруулгын мэдүүлгийн маягтын бүртгэл хадгалах журмыг шинэчлэн батлах тухай Улсын Их Хурлын тогтоолын төслийг хэлэлцэх ажлын хэсгийн ахлагчаар бас ажиллаж байгаа. Тэгээд ийм боломж байгаа болов уу гэж нэгдүгээр асуулт.

Хоёрдугаарт, энэ нийтийн алба гэж байна л даа. Тэгээд нийтийн албыг ажлын хэсэг дээр болохоор ингэж тодорхойлж байгаа юм байна л даа. Төрийн болон түүнтэй адил алба гэж. Тэгэхээр төрийн болон түүнтэй адилтгах алба гэдгийг яг ямар хуулин дээр тэгж одоо тодорхойлсон заалт байгаа юм бэ. Хэрэв тийм заалт байхгүй бол одоо энэ хуулин дотор оруулаад шийдэх боломж байна уу, үгүй юу гэж. Би энэ хуулинаас нэлээн үзсэн чинь за нийтийн албан тушаалтан гээд лав энэ дотор явж байсан. Нийтийн сонирхол энэ тэр гээд бүх юм байна.

Тэгээд нийтийн албан тушаалтан гэхээр чинь хуулийн 4 дүгээр зүйлийн хуулийн үйлчлэх хамаарах этгээд гэдэг дотор нэлээн их тодорхой заачихсан байна. 4.1, 2 гээд. Гэтэл нийтийн алба гэдэг нь өөрөө яг хуульчлагдсан тийм томъёолол алга байх шиг байна л даа. Тэрийг одоо ямар хуулийн хүрээнд нийтийн алба гэсэн нэр томъёог бусад хуулийн хүрээнд төрийн болон төрд ажиллах алба гэж үзэх юм бэ гэж байгаа юм. Тэр заалтыг яаж хамааруулж байгааг нэг хэлж өгөөч ээ гэж. Баярлалаа.

**Д.Одбаяр:** -Баярлалаа. Гончигдорж гишүүн.

**Р.Гончигдорж:** -Эхний асуултын хувьд бол ажлын хэсэг дээр яриагүй, хоёр ажлын хэсэг хоорондоо тэр асуудлаараа ярихад асуудлыг нь шийдэж болох байхаа гэж бодож байна эхнийхийг бол. Яг ажлын хэсэг дээр бол яг тухайлж саяны тавьсан асуудлыг бол яриагүй.

Хоёр дахь асуудлын хувьд бол нэгэнт нийтийн алба гэсэн тийм томъёолол нь Төрийн байгуулалтын байнгын хороон дээр дэмжигдээгүй, өөрчлөх ёстой болсон учраас энийг тэр ... гэдгийг нь бол бид нар энэ яг 4.1 л дээ тиймээ. Бүр одоо тодруулъя гэвэл. Төрийн албан хаагч энэ хуулийн 4.1-д заасан түүнтэй адилсгах албан тушаалтнууд гээд ингээд оруулчих. 4.1-ээсээ бол ерөөсөө хальж заагдахгүй.

Энэ хуулийн үйлчлэх хүрээнд хамаарах этгээд гэдгийг л ерөнхийдөө бүхэлд нь төрийн албан тушаалтан түүнтэй адилсгах албан тушаалтан. Өөрөөр хэлэх юм бол энэ нийт сонирхлын зөрчлийн тухай хуулинд энэ хуулинд хамаарах этгээд болж байгаа тэр хүмүүсүүдийг л бүгдийг нь төрийн албанд, уул нь эндээ бол нийтийн албан тушаалтан гэж байгаа байхгүй юу. Тодорхойлолт нь тэгсэн шүү дээ. Нийтийн албан тушаалтан гэж 4.1-д заасан этгээдийг хэлнээ л гэж байгаа шүү дээ. Уул нь тодорхойлолт нь байж байгаа байхгүй юу.

Нэр томъёо нь ингэж орж ирэхээр болохгүй ээ. Энэ нэр томъёо хэрэглэж болохгүй юм байна, хэрэггүй юм байна гэхээр зэрэг хураангуйлсан нэр томъёогоо л бид нар явж байгаа. Уул нь хуулиндаа нэр томъёоны заалт өгсөн үед бол нийтийн албан тушаалтан гэдэг энэ хуулин дээр 4.1-д гарсан этгээдүүд гэж ойлгочихно. Өөр хуулинд нийтийн албан тушаалтан гэдгийг бол хэрэглэхгүй байхгүй юу даа уул нь бол. Яг тэгж ойлгоод Төрийн байгуулалтын байнгын хороо дэмжсэн байсан бол энэ ерөөсөө тэгж нэг их энэнээс зугатаах шаардлага байхгүй байгаа юм.

Ер нь хуулинд хэрэглэж байгаа нэр томъёо гэдэг бол тухайн хуулиндаа тодорхойлолтын дагуу хэрэглэгдээд бусад хуулиндаа бол тэрнийг тэр хуулинд заасан тийм гэж хэрэглэнэ үү гэхээс биш энэ хуулинд ишлэлгүйгээр нэр томъёог хэрэглэж болохгүй шүү дээ. Ойлгогдохгүй уулаасаа. Тэгээд энэнээс нь гарахын тулд тэгж томъёолсон. Гэхдээ таны хэлснээр бол юу гэж томъёолж болох вэ гэхээр зэрэг төрийн албан хаагч энэ хуулийн 4.1-д заасан албан хаагчид буюу түүнтэй адилсгах албан хаагчид гэж. 4.1-ээр түүнтэй адилсгах албан хаагч гэж тэгж 4.1-ийг завсар нь хийж өгч болно.

**Д.Одбаяр:** -Жекей тодруулах уу.

**Ж.Сүхбаатар:** -Энэ дээр нэмээд хэлчихье генерал аа.

**Д.Одбаяр:** -За Сүхбаатар гишүүн.

**Ж.Сүхбаатар:** -Ер нь зүгээр нийтийн алба гэдэг үгийг л нөгөө уул нь шууд хэрэглэчихье гэсэн юм л даа бид нар. Яагаад вэ гэхээр ер нь Монгол Улсын Үндсэн хуулинд зарим хуучирсан нэр томъёонууд яваад байгаа. Төрийн алба, төрийн ашиг сонирхол, төрийн далбаа гээд. Тэгээд яг ингээд одоо барууны юугаар ойлголтоор бид нар чинь социализмын ойлголтоор бол аливаа төрд ашиг сонирхол байдаг, төрд алба байдаг, төр гээд дандаа нөгөө хүний иргэнээсээ хүнээс гээд яриад байдаг байхгүй юу. Гэтэл одоо барууны өндөр хөгжилтэй одоо ардчилсан орнууд бол нэр томъёонд их ач холбогдол өгч байгаа. Public service civil service гэж орчуулж байгаа одоо төрийн алба.

Өөрөөр хэлбэл иргэнд үзүүлэх үйлчилгээ нийтэд үзүүлэх үйлчилгээ гээд. Төрийн алба хаагч гэхгүйгээр нийтэд үйлчлэгч, иргэнд үйлчлэгч гэсэн нэр томъёотой байгаа байхгүй юу яг шууд утгаараа. Тэгээд жишээлбэл одоо судлаачид юу гэж үздэг вэ гэхээр төрд ашиг сонирхол байх ёсгүй ээ. Төрд өөрийн гэсэн ашиг сонирхол байна гэж байхгүй. Төрд олон түмний ашиг сонирхол байдаг. Тэгэхээр тэр нь бол нийтийн ашиг сонирхол гэж байхаас төрд өөрт нь ашиг сонирхол байхгүй. Төрийн далбаа гэхээр төрд өөрт нь хэрэглэдэг юм байдаг боловч жишээлбэл тэр одоо төрийн далбаа гэж байхад жишээ нь үндэсний далбаа гээд хэлчихэж байгаа байхгүй юу.

Тэгэхээр ер нь энэ нэр томъёо гэдэг бол сэтгэлгээний хөгжил, оршин байгаа нийгмийнхээ байгууллын дэглэм, тэрнийхээ мөн чанарыг бас харуулж байдаг юм байна. Тэгэхээр одоо бид нарын яваад байгаа энэ төрийн алба гэчихсэн юм бол Оросын яахав тэр бас одоо нэр томъёо энэ ойлголт бол яг ингээд цуг Орос манай хоёр дээр ингээд давхар хэрэглэгдээд яваад байгаа.

Тэгэхээр нэгэнт үндсэн хуульд яахав ийм нэр томъёонууд байгаа учраас бид нар уг нь энэ удаа анх удаа Тэмүүжин гишүүн байна, Энхбаяр гишүүн бид хэд оруулахдаа энэ хуулийн төсөл дээр оруулахдаа нийтийн алба гэдгийг ер нь энэ төрд гэдэг чинь зүгээр нэг төр хэдэн тойрсон хэдэн түшмэдүүдийг ярьдаг биш төр гэдэг бол явж явж олон түмэнд үйлчилдэг алба шүү гэдгийг нэр томъёогоор нь тодруулж хэлж өгөх гээд энийг оруулж өгсөн.

Зарим улсууд маань энэ хуучин нэр томъёогоо барья, үндсэн хуультай зөрчилдөөд байнаа гээд нэг жаахан дургүйлхээд байгаа юм. Тийм учраас бид энэ нэр томъёогоо жаахан зөөлрүүлээд, төрийн алба ба түүнтэй адилтгах алба гэж байгаа.

Тэгэхдээ одоогийн хүчин төгөлдөр хуулиар ч гэсэн Төрийн албаны тухай хуулиар үзэх юм бол та Иргэдийн төлөөлөгчдийн хурлын нарийн бичгийн дарга гэдэг юм уу, орон нутгийн засаг захиргаанд ажиллаж байгаа улсуудыг тодорхой төрийн албан тушаалтай адилтгах албан тушаал гэж хэрэглэж байгаа. Энэ бол өөрөө төрийн албан тушаалд яг ордоггүй. Адилтгах албан тушаал гэсэн нэр томъёо бол төрийн албаны хуулинд байж байгаа байхгүй юу.

Тэгэхээр бид нар энийг тойрч гарахын тулд төрийн алба, түүнтэй адилтгах алба гээд хийчихээр нөгөө нийтийн албаныхаа юмыг авч гараад, цаад тэр хуулийнхаа 4 дүгээр зүйлд заасан тэр агуулгаа бас илэрхийлээд, цаашдаа энэ нэр томъёогоо халаад, шинэчлэх энэ замыгаа энэ нэр томъёогоор бол давхар дагалдуулж хийж байгаа. Тийм учраас хуулийн ач холбогдол бол бас энд орчихож байгаа. Энэ нэр томъёог авч үлдэх нь бол чухал байгаад байгаа юм. Тийм учраас бид ийм юу гэдэг юм ийм нэр томъёог хэрэглэсэн юм.

**Д.Одбаяр:** -Тэмүүжин гишүүн нэмэх юм байна.

**Х.Тэмүүжин:** -Тэгэхдээ ажлын хэсэг дээр хэрвээ Төрийн байгуулалтын байнгын хороо болон чуулган дээр нийтийн албан тушаалтан гэдэг босчихвол тэрүүгээрээ явах юм. Босохгүй бол энэ нэр томъёог ингэж засахгүй бол өөр аргагүй ээ гэж байгаа юм. Нийтийн гэдэг үгийг чинь бол манайх бол хуулийн тогтолцоон дээр аль эрт хэрэглэчихсэн шүү дээ. Захиргааны процессын хуулин дээр нийтийн захиргаа гээд бүр хуульчлагдаад, нийтийн захиргаан дотор чинь яг одоогийн бид нарын тайлбарлаж байгаа тэр агуулга чинь бүтнээрээ ингээд явж байгаа. Энэ чинь өөрөө манай практикт орж ирээд бараг 8 жил болчихож байна гэсэн үг байхгүй юу, болчихсон байгаа гэсэн үг байхгүй юу.

Тэрийгээ бид нар бусад хууль тогтоомжин дээр түгээмэл хэрэглэж дадаагүй л байгаад байгаа юм. Яах аргагүй нийтийн алба гэж яах гэж хуульчлах гээд байгаа вэ гэвэл Сүхбаатар гишүүн сая хэлчихлээ. Төрийн албанаас гадна нийтийн чиг үүрэг гүйцэтгэж байгаа маш олон субъектүүд байгаад байгаа юм. Тэр нөхдүүд чинь энэ сонирхлын зөрчлөө авилгын зохицуулалт руу орж ирэхгүй бол бид нар зохицуулагчтай субъектуудынхаа тодорхой хэсгийг алдчихаад байгаа байхгүй юу. Одоо бол төрийн өмчит болон хөгжлийн банк эд нар дээр чинь гадаадын иргэд хүртэл ороод ирчихлээ шүү дээ.

Одоо Монгол Улсад санхүүгийн болон эдийн засгийг маш том нөлөөтэй, том том төслүүд дээр байгаа тэр албан тушаалтнууд чинь төрийн албан хаагч биш, гэхдээ ямар нэгэн байдлаар авилга сонирхсон зөрчлийн зохицуулалтууд руу орж ирэхгүй бол манай эрх ашиг хохироод байгаа байхгүй юу. Энэ үүднээсээ бол төрийн алба гэж хязгаарлах ерөөсөө боломжгүй юм байна. Ямар нэгэн байдлаар авлига болон сонирхлын зөрчлийн зохицуулалт бол арай өргөн хүрээнд гортигоо зурах ёстой юм байна гэж хэлж байгаа юм.

**Д.Одбаяр:** -Тодруулах юм уу. За Жекей генерал тодруулъя.

**Х.Жекей:** -Ажлын хэсгийн санал дүгнэлтэн дотор тэр 8 дугаар зүйл байна л даа. Төслийн нийтийн алба гэсэн нэр томъёо. Хуулийн хүрээнд төрийн болон түүнтэй адилтгах алба гэж томъёолно гэчихээд яг ажлын хэсгээс одоо оруулж ирж байгаа санал хураах томъёолол дотор тэр нь орхигдоод байна л даа. Тэрийг нь хэрэв одоо та нарын саяны ярьж байгаагаар ингээд ойлголоо гэхэд хуулийн ямар заалтан дээр нь одоо энийг хийж өгөх гэж байгаа вэ.

**Д.Одбаяр:** -Тайлбар юман дээр нь байгаа юм уу?

**Х.Тэмүүжин:** -Сая ингэсэн юм. Одоо нөгөө Төрийн байгуулалтын байнгын хороон дээр нөгөө нийтийн алба гэдгийг чинь халаад төрийн алба гээд болгочихсон юм. Тэгэхээр одоо чуулган дээр энийгээ дахиад бид нар тайлбарлаад, тусдаа хэлэлцээд нийтийн алба гэдгээ босгочихвол энэ хуулин дээр байгаа бүх юм чинь хэвээрээ явчихна. Тэр босохгүй бол Хууль зүйн байнгын хорооноос ямар санал орж байна вэ гэхээр наадах чинь төрийн алба гэж бичиж болохгүй нь ээ. Төрийн алба болон түүнтэй адилтгах гэж бичихгүйгээр цаашаа явах юм бол энэ хуулийн чинь зорилго бас гажуудах гээд байнаа гэж хэлж байгаа юм. Тэгэхээр энэ удаагийнх бол хураалгахгүй, хоёр дахь хэлэлцүүлгийн үед энэ асуудал хөндөгдөх юм.

**Д.Одбаяр:** -Баярлалаа. Ойлгомжтой боллоо.

**З.Энхболд:** -Дахиад нэг юм асууя даа.

**Д.Одбаяр:** -Энхбаяр гишүүн асуугаад, дараа нь Энхболд гишүүн.

**З.Энхболд:** -Яриан дундаас бас асуулт гарч ирээд байна.

**Ж.Энхбаяр:** -Үндсэндээ энэ нийтийн алба буюу төрийн алба түүнтэй адилтгах албанд орохыг сонирхож байгаа улсуудад их халгаатай хууль л даа. Орсон улсуудад ч халгаатай хууль гарч байгаа. Үндсэндээ монголын төрийг цэвэршүүлэхийн төлөө л хийж байгаа ажил. Бид Авлигатай тэмцэх газар яагаад байгуулсан юм. Монгол Улсын цагдаагийн байгууллага үүргээ гүйцэтгэх чадавхиа алдаад, энэ асуудлыг тусад нь Их Хурлын дэргэд нэлээн өндөр дархлаа бүхий байгууллага байгуулаад ажиллуулах нь зүйтэй гээд Авлигатай тэмцэх газар байгуулсан.

2008 онд тэр 2009 онд хөрөнгө оруулалтын тэр төрийн албан хаагчдын мэдүүлгийн нээлттэй хэлэлцүүлэг хийхэд юу тодорсон бэ гэвэл энэ байгууллага бол эрх зүйн хувьд их чадамж муутай, байгууллагын хувьд их тархлаа муутай, ажлын орчин хангагдаагүй, нэг ажилтанд ногдох хэт их ачаалалтай, ялангуяа ачаалал нь хэт үйл ажиллагаанаасаа илүү тэр хөрөнгө оруулгын мэдүүлгийг цуглуулах нэлээн их ажлынхаа бараг 70, 80 хувийг зарцуулчихдаг.

Үндсэн чиг үүргээ хэрэгжүүлэх бололцоо их муутай, төсөв хөрөнгө хангалтгүй, гаргаад ирсэн асуудлууд нь тэр сахилга, хариуцлага тооцох бололцоогүй, хуулийн түмэн цоорхойтой, ийм байгаа нь тодорхой болох нь. Энийг боловсронгуй болгох шаардлагын үүднээс энэ хуулийг боловсруулаад өргөн барьсан. Жил гаруй, .. тэгээд өнөөдөр хэлэлцэж байгаа нь их сайн.

Ажлын хэсгийг хоёр удаа сольж, шинэчилж, сүүлд Гончигдорж дарга одоо оруулж ирж байна. Тэгээд энд тэр Батсайхан дарга нэг тайлбар өгөхийг хүсч байна. Улсууд янз янз ойлгоод байгаа юм. Хөрөнгө оруулгын мэдүүлгийг яагаад задалсан бэ гэдгийг. Энэ дээр яг гал тогоо барьж байгаа хүний хувьд та нар тэр ажлын ачаалалтайгаа холбогдуулаад тайлбарлах нь зөв. Тэгэхгүй бол ойлголт буруу тийшээ явах гээд байна. Энэ бол асуулт маягаар. Ялангуяа Энхболд гишүүний асуулттай холбогдож танаас асууж байна.

Хоёрдугаарт, Жекей гишүүнээс хөрөнгө оруулгын мэдүүлгийн маягтыг бид боловсронгуй болгох ийм шаардлага байсан. Энэнтэй холбоотойгоор ажлын хэсэг байгуулаад Жекей гишүүнээр ахлуулаад ажлын хэсэг ажилласан байх ёстой. Энэ ямар үр дүнд хүрэв. Энэ хууль гарснаар хөрөнгө оруулалтын мэдүүлэг дээр нэмэгдэх нь төрийн албаны сонирхлын зөрчлийн тийм мэдүүлэг давхар орж ирнэ. Тэгэхээр энийг холбогдуулаад энэ мэдүүлэг журам өөрчлөгдөн шинэчлэгдэн, шинэчлэгдсэн маягт гарна.

Ингэснээр энэ төрийн албан хаагчийн нийгэмд унаад байгаа төрийн нэр хүнд нэлээн босч ирэх болов уу гэсэн тийм боломж бүрдэж байгаад. Тэгэхээр энэ Жекей гишүүн тэр шинэчилсэн мэдүүлгийн ажил юу болж байна. Батсайхан дарга тэр хөрөнгө оруулгын мэдүүлэг, хуулийн бид нар 24.1-д заасан тэр сонирхлын зөрчлийн мэдүүлгийг тэр 7 хуваасан гээд байгаа асуудлыг сайн тайлбарлаад өгөөч. Үнэхээр ийм шаардлага яагаад гараад байгаа юм бэ гэдгийг.

**Д.Одбаяр:** -Баярлалаа. Авлигатай тэмцэх газрын хяналт шалгалт, дүн шинжилгээний хэлтсийн дарга Батсайхан хариулна.

**Ж.Батсайхан:** -Тэгэхээр хуулийн төсөл дээр энэ задалсан задлаагүй гэдэг дээр нэлээн анхаараад байх шиг байна. Яг үнэндээ бол ерөөсөө энэ улсын хэмжээнд орон нутгийн хэмжээнд бүхий л төрийн байгууллагууд дотор хөрөнгө оруулгын мэдүүлгийн бүрдүүлэлтийн бүртгэж хадгалж байгаа нэгж нь бол 920 нэгж дээр хадгалж байгаа юм. Бүх суман дээр, бүх сумын Иргэдийн төлөөлөгчдийн хурлын ажлын алба, бүх төрийн байгууллагууд дээр.

Тэгэхээр энэ дээр бол ерөөсөө тогтолцоо систем, тогтсон систем нь бол энэ байгаа юм. Энийг хураангуй болгосон, эсвэл эргээд задаргаа гэдэг асуудал энэ дээрээс бол харагдахгүй байгаа юм. Яагаад гэхээр ерөөсөө Шүүхийн ерөнхий зөвлөл, Улсын Их Хурлын Хууль зүйн байнгын хороо гэдэг хоёр асуудал дээр бол нэг асуудал нэмэгдэж байгаа юм.

Тэгэхээр тэрэн дээрээс тайлан мэдээ, баримтууд нь цуглардаг энэ л тогтолцоо байгаад байгаа юм. Тэрнээс яг ингээд задарсан юм бол байхгүй.

**Д.Одбаяр:** -Наадахаа Батсайхан дарга улсын хэмжээнд 920 нэгж дээр.

**Ж.Батсайхан:** -Нэгж салбар дээр.

**Д.Одбаяр:** -Нэгж салбар дээр хадгалагддаг юм байна. Наадахаа ажлын хэсэгт танилцуулаагүй л юм болов уу даа.

**Ж.Энхбаяр:** -Танилгүй яахав, мэдэлгүй яахав.

**Д.Одбаяр:** -Тийм үү.

**Ж.Энхбаяр:** -Тийм, Энхболд дарга мэдэхгүй болоод байгаа юм.

**Д.Одбаяр:** -За ойлголоо. Жекей гишүүнээс асуулт асууж байна тиймээ. Жекей гишүүн.

**Х.Жекей:** -Энхбаяр гишүүний асуултанд хариулъя. Энэ Хууль зүйн байнгын хорооноос санаачилсан хөрөнгө оруулгын мэдүүлгийн маягт, түүнийг бүртгэх, хадгалах журам батлах тухай Улсын Их Хурлын 2007 оны 1 дүгээр сарын 31-ний өдрийн 9 дүгээр тогтоолын хавсралтанд нэмэлт өөрчлөлт оруулах тухай ажлын хэсэг байгуулагдсан л даа. Тэгээд ажлын хэсгийг би ахалж байгаа. З.Энхболд, Оюунхорол, тэгээд дээр нь ажлын хэсгийн бүрэлдэхүүнд нөгөө Авлигатай тэмцэх газрын дэд дарга байсан Сундуйсүрэн бид нар орсон байсан юм. Тэгээд энэ асуудлаар Хууль зүйн байнгын хороо 2 удаа хуралдсан. 2010 оны 1 дүгээр сарын 26-нд, 6 дугаар сарын 15-ны өдрүүдэд хуралдаад хэлэлцэх эсэхээ Байнгын хороо шийдээд, Улсын Их Хуралд хэлэлцэх эсэхээ оруулъя гээд шийдчихсэн байсан юм.

Тэгээд ажлын хэсэг дээр бид юмаа бэлтгээд бэлэн болчихсон байж байгаа. Ажлын хэсгийн бүрэлдэхүүнд байсан удирдлагын тэр Авлигатай тэмцэх газрын удирдлагын хүмүүстэй холбоотой асуудал гарсан учраас бид бас энийг жаахан хүлээж байгаад, тэр Авлигатай тэмцэх газрын удирдлагын түвшинд хүмүүсүүд нь томилогдсоны дараа оруулах нь зүйтэй болов уу гэсэн байдлаар хойшлуулаад байж байсан юм. Одоо бол Улсын Их Хурлын чуулганд хэлэлцүүлэхэд бэлэн байгаа. Дарга нарыг...асуудал байгаа.

**Д.Одбаяр:** -Баярлалаа. Энхболд гишүүн. Тэгээд Лүндээ дарга.

**З.Энхболд:** -Яахав энэ хуулийг анх гаргахдаа нэг газар төвлөрдөг бай, бүгдийг нь онлайн үздэг бай гэдэг хуулиудтай л даа. Тэгээд одоо энэ ярьж байгаагий нь сонсох юм бол эсрэгээр хийдэг улсууд байна л даа. Хугацаа зааж өгөөд, тэр хугацаандаа багтаж бүгдээрээ өгөөд, тэгээд бүгдээрээ 40 мянган хүнийхийг 40-үүлэнгий нь хүн хүсвэл танилцаж болдог тийм нээлттэй зүйл хийсэн юм л даа. Тэгээд одоо зөвхөн Их Хурал, Засгийн газрын гишүүд, аймгийн засаг дарга нарын хөрөнгө оруулгын мэдүүлэг л онлайн нь байж байдаг. Бусад нь байхгүй болчихсон байгаа байхгүй юу.

Тэгэхээр энэ байгууллагыг байгуулсан гол шалтгаан бол одоо ядаж хөрөнгө оруулгын мэдүүлэг нь бүх ард түмэнд ил байг ээ. Тэндээс өөрсдөө хүмүүс дүгнэлт хийг ээ. Тэгээд арга хэмжээ авах ёстой бол одоо эдний байгууллага өөрөө тэр албан тушаал томилсон хүмүүст нь бичиг сачиг явуулаад, ядаж ажлаас нь халуулдаг байя гэдэг ийм л энгийн зүйл байгаа юм л даа. Одоо тэгээд тэрийгээ олон газар хадгалаад, хугацаандаа ирж байна уу гэдгийг нь ч үзэх боломжгүй, ийм л болгож муудуулчих гээд байгаа учраас би тэр ХОМ-той холбоотой хэсгийг нь шаардлагагүй юм байна гэж үзэж байгаа.

Хоёрдугаарт, энэ хуулийн 7 байгаа юм. 7-гийн одоо байгаа зүйл бол 5 зүйлтэй л дээ. 7.1-1.5 хүртэл ийм 5 зүйлтэй байгаа. Энийг хориглох зүйл гэж шинээр нэрлээд, өөрчлөн найруулах санал орж ирж байгаа юм. 7-той болгоод, тэгээд энэ шинэ 7, хуучин 7 хоёрын одоо юу нь илүү болчихоод байгаа юм бэ би асуугаад байгаа юм л даа. Энэ хуучин 7 бол бас л олон улсын туршлага судлаад л, Хонконг явж байсан л даа би. Занданшатар бид хоёр. Тэгээд бас л тэр жишиг хуулинуудаас харж авч хийсэн юм л даа. Тэгээд энэ 7-г болохгүй болчихлоо гээд шинэ 7 оруулж ирээд, шинэ 7-гоо буцаагаад 19.5 руугаа хийчихээр авлигын хэрэг гэдэгтэй бол ХОМ-оо буруу мэдүүлэхийг хүртэл хамруулаад ингээд явчих гээд байна шүү дээ.

Тэгээд би энэ хууль санаачлагчаас та нарын 7 чинь одоогийн 7-гоос юугаараа илүү юм бэ л гэж асуугаад байгаа юм.

**Ж.Энхбаяр:** -Батсайхан чи тэр..сайн тайлбарлаадахаач. Яагаад онлайнаар бид монголын бүх төрийн албан хаагчдыг гаргах бололцоо ямар байгаа юм. Тэрийг нэг олигтойхон тайлбарла.

**Д.Одбаяр:** -Тэмүүжин гишүүн. Дараа нь хариул. Тэмүүжин гишүүн Энхболд гишүүний асуултанд.

**Х.Тэмүүжин:** -Сүүлийнх нь болохоор авлигын эсрэг хуулийн 7 дугаар зүйл чинь өөрөө тэнд бичигдсэн хуучин 5 зүйл нь авлигын зөрчил биш сонирхлын зөрчил байсан. Төрийн албаны хуулин дээр энэ хуулийг дагаж өргөн баригдаж байгаа юм бас. Төрийн албаны хуулин дээр байгаа бас нэг тав, зургаан зүйл байгаа юм. Тэр зүйлүүд нь бас авлигын зөрчил биш сонирхлын зөрчил байгаад байгаа юм. Тэгэхээр сонирхлын зөрчлийг тусгайлсан хууль гарахаар сонирхлын зөрчлийн нөгөө хориглох зүйлүүд дээр нөгөө энэ авлигын эсрэг хуулийн 7 дугаар зүйлд бичигдсэн 5 зүйл болон Төрийн албаны хуульд байгаа зүйлүүд шилжээд тийшээ оччихож байгаа юм.

Тэгэхээр авлигын хуулийг чинь 7 дугаар зүйл өөрөө ингээд хоосон үлдэж байгаа юм. Авлигын түрүүнээс хойш тэр хөрөнгө оруулгын мэдүүлгийн сонсголтой холбоотой болон энэ Хууль зүйн байнгын хорооны энэ 14 хоногийн өмнөх хурал дээр яригдсан зүйл юу вэ гэхээр нөгөө Эрүүгийн хуулиар хориглосон авлигын гэмт хэргүүд чинь 4 сая 500 мянган төгрөгнөөс цаашхи нь гэмт хэрэг болдог. 4 сая 500 мянган төгрөгнөөс наашхи нь болохоор ямар ч хуулийн хариуцлагагүй болчихоод.

Тийм учраас Авлигын эсрэг хуулин дээр тэр зүйлүүдийг бичихгүй бол болохгүй нь ээ. Одоо бол шүүхийн практик дээр бүр гарсан шүү дээ. Авлигын хэрэгт шалгагдаад шүүх дээр очоод, гэмт хэрэг нь нотлогдоогүй, яагаад нотлогдоогүй гэхээр хохирол нь буурсаар байгаад 4.500-гаас доошоо буучихсан. Тэгээд шүүх гэмт хэрэг биш байнаа гээд шийдчихсэн чинь нөгөө нөхөр чинь намайг шүүхээс цагаатгасан, би ажлаа хийнэ гээд гүйгээд ороод ирж байгаа байхгүй юу.

Үйлдэл нь бол яах аргагүй зөрчил, тэр нөхөрт хариуцлага тооцох ёстой байдаг. Гэтэл шүүх намайг цагаатгаж байгаа учраас би ажлаа хийнээ гээд бусад даргатайгаа заргалдаад шүүхдээд явж байгаа тохиолдлууд байгаад байгаа юм. Тэгээд ийм байдлуудыг чинь таслан зогсоохын тулд Авлигын эсрэг хууль дээр бол сонирхлын зөрчлийг биш авлигын зөрчлийг нь бичих ёстой юм байнаа гэдэг үүднээс 7 дугаар зүйл шинээр бичигдсэн юм. Энэ хоёрын хувьд том ялгаа байгаа.

Энхболд гишүүн хэлж байна. Энэ хуулиар хөрөнгө оруулгын мэдүүлгийг ил болгох байсныг нь далд болгосон гэж. Ямар ч зүйл заалт байхгүй ээ. Таны бичсэн авлигын эсрэг хууль дээр чинь тэр заалтууд чинь өөрөө хангалттай бичигдээгүй. Одоо энэ Жекей гишүүний ахалж байгаа нөгөө тогтоол дээр байгаа байхгүй юу тэр зүйлүүд нь. Хэрвээ тэр зүйлүүдийг хууль руу детальчлан дахиж оруулж ир гэх юм бол дахиад бичиж болно. Угаасаа авлигын хууль чинь тэрийгээ бичигдээгүй хууль байгаад байгаа шүү дээ. Асуугаад байгаа нь тэр.

Тийм учраас Жекей гишүүний ажлын хэсэгтэй яриад, энэ хууль батлагдсантай холбоотойгоор одоо нөгөө хөрөнгө оруулгын мэдүүлгийг гаргах журмаа дахиж шинэчлэх ёстой. Тэрэн дээр одоо нөгөө ил тод байлгадаг, цахим байдаг гээд бүх асуудал дахиад детальчилж ярих ёстой болно. Бас загвараа дахиж шинэчлэх тухай яриа бол энэ хуулийн дараа яригдах ёстой юмаа. Гэтэл тэр журман дээр байгаа зүйлүүдээ дахиад энэ хууль руугаа оруулна гэж үзэх юм бол одоо энэ нэмэлт, өөрчлөлт оруулах гээд өргөн барьчихсан хэмжээн дотор бол бид чадахгүй болчихоод байгаа юм. Араас нь дахиж өргөн барихаас өөр аргагүй.

**Д.Одбаяр:** -Баярлалаа. Лүндээ дарга.

**Д.Лүндээжанцан:** -Түрүүчийн хурал дээр нэг асуулт тавьж байсан л даа. Холилдчихсон хэцүү л байх. Бүх энэ орж ирсэн хуулинд чинь ингэж байгаа шүү дээ. Аймаг, нийслэл, сум дүүргийн иргэдийн төлөөлөгчдийн хурлын бүх нэр дэвшигчдийн хөрөнгө орлогын мэдүүлгийг Тэмүүжин, Сүхбаатар даргад бас хэлмээр байна. Энэ нэг овоо олон хүн өрсөлддөг юм шиг байгаа юм. Энэ сумын хуралд. Сумын иргэдийн хурлын төлөөлөгч 21 гэж бодохоор 340-аад, нийтдээ нэг 7 мянгаад юм болж байна. Тэгээд нэг 4, 4 хүн өрсөлдөе. 20 гаруй мянга болж байна. Энэний одоо хөрөнгө орлогын мэдүүлэг гэж байна шүү дээ. Би тэр дүүргийн хурал дээр бол ярих юм алга. Томчууд өрсөлдөх байлгүй.

Тэр суманд нөгөө төрийн албан хаагчдыг чинь больчихсон шүү дээ хуулиар хорьчихсон. Тэгээд голцуу малчид өрсөлдөж байгаа юм. Аж ахуйтан, малчид. Нэг гэрийн хоёр ч өрсөлдөж байхаа магадгүй зарим газар бол тиймэрхүү хэмжээнд байна. Тэгэхээр нэг гэрийн хоёр бол зөндөө газар өрсөлдөж байгаа. Хоёулаа сумын иргэдийн төлөөлөгч болсон нэг намаас. Харин хоёр өөр намаас хоорондоо өрсөлдөх тохиолдол ч байдаг гэж байгаа.

Тэгэхээр байна шүү дээ энэ хүмүүсийн яг суманд байна шүү дээ 100 гаруй хүн хоорондоо өрсөлдөж байна л даа. 100 гаруй хүний хөрөнгө орлогын мэдүүлэг авна гээд нөгөө малчид нь талын нэг тарчихсан. Тэгээд маягт нь хаана байна вэ, тэрийг яаж бүртгүүлэх вэ, яаж ялгах вэ, канон гээд ер нь нэг их зовлонтой юм байдаг бололтой юм.

Энийг ер нь нэг жаахан хялбарчлах арга зам байна уу. Зовлон бол байх шиг байна. Яахав энэ дээр бол ямар сум дүүрэг нэг статустай, сумын хурал мэдээж хэрэг янз бүрийн л хүмүүс дэвших л байлгүй. Аймгийн хурлыг бол одоо дүүрчээ. Тэрэн дээрээ бол өрсөлдөх. Энийг нэг жаахан анхаарах байхгүй юу гэж асууж байна.

**Д.Одбаяр:** -Сүхбаатар гишүүн.

**Ж.Сүхбаатар:** -Энэ дээр нэг ийм 3 асуудал байгаа юм. Нэгдүгээрт таны хэлдгээр бол одоо ингээд үндсэндээ аваад бид нар хэвшээд явж байна. Мэдээллийн сан үүсч байна. Энэ бол цаашдаа энэ манай Авлигатай тэмцэх газар гэдэг бол дандаа тийм одоо гэмт хэрэгтнүүдтэй тэмцэх гэдэг юм уу, тэр утгаараа биш. Авлигаас урьдчилан сэргийлэх соён гэгээрүүлэх гэж ажил улс орон даяар хийнэ нэгд.

Хоёрдугаарт, энэ улсууд ерөөсөө ач холбогдол малчид хэдэн ардын аж ахуйтан малчид байнаа гэж. Тэгэхээр энэ дээр бас дахиад асуудлууд гарч ирж байгаа юм. Нэгдүгээрт бол, ямар асуудал гарч ирж байна вэ гэхээр цаашдаа бид орон нутгийн захиргаанд нэлээн эрх мэдэл өгнө. Одоо өгөхийн урьдчилгаа болгоод бас бид мөнгөн дүнгээр, жишээ нь сумын хөгжлийн сан гэхэд 50-иас сая доошгүй төгрөг гээд л өгч байна, зээл эд нар гээд.

Тэгээд сая ч гэсэн одоо сумдаар яваад ажиллаж байхад хүмүүс иргэд ярьж байна шүү дээ. Сумын хурлын төлөөлөгч нартайгаа хуваагаад өгчихөж байна. Одоо ингээд тэргүүлэгч эд нар байж байна. Ерөөсөө л ингээд гол юмыг сумын хөгжлийн сан, зээлийн юмыг хэн авч байна гэхээр иргэдийн хуралд байгаа хэдийгээ сумын дарга амыг нь барихын тулд ингээд хийж байна гэж ярьдаг.

Цаашлаад энэ мөнгө бол өснөө. Энэ сумын иргэдийн хурал шийддэг мөнгө өснө. Ингээд ирэхээр тэр сумын иргэдийн хурал дээр сонирхлын зөрчил, ашиг сонирхлын асуудал бол нэлээн угаасаа тавигдана. Тэгээд энэ дээр хэлэхэд ер нь бол НҮБ-ын экспертүүд, Дэлхийн банкны экспертүүдийн хийсэн судалгаа байж байгаа юм.

Ерөөсөө орон нутгийн түвшинд эрх мэдэл өгөөд ирэхээр нэг аюул занал нь бол ойр дотно, танил талын сүлжээ бол анхан шатны түвшинд бол бүх хүчтэй болж ирдэг. Тэгээд тэр шийдвэр гаргалтанд шийдвэр гаргалтын асуудал чинь сонирхлын зөрчлийн асуудал улам хурцаар тавигддаг. Тэгээд тэр асуудал дээр сонирхлын зөрчлийн энэ хуулийн хязгаарлалт, авлигын хуулийн хязгаарлалт үүснээ. Одоо та зарим асуудал дээр хэдэн ардын аж ахуйтан гэж байна.

Одоо манай олон сумд дээр асуудал үүсч байгаа шүү дээ. Одоо энэ уул уурхайтай холбоотой асуудал дээр сумын иргэдийн хурал, аймгийн иргэдийн хурал маш их оролцоотой байгаа шүү дээ. Одоо уул уурхайн орд газрыг наана цаана болгох тухай асуудал.

Тэгэхээр ингээд үзэхээр ерөөсөө орон нутгийн түвшинд тодорхой хэмжээгээр нэр дэвшиж байгаа энэ хүмүүс ямар сонирхлоор нэр дэвшиж байгаа юм бэ гэдэг нь бол нийтийн төлөө, сумынхаа төлөө, сумынхаа орон нутгийн төлөө гэж байна. Тэгвэл та ямар одоо өмч хөрөнгөтэй байгаад, ямар сонирхолтой байгаа гэдгийг чинь тодорхой хэмжээгээр тэр баримт чинь нэр дэвших үедээ хадгалагдаад, ингээд дараа нь янз бүрийн асуудлууд үүсэхэд тэр сумын хуралд орчихсон улсууд эд нар чинь дараа нь ингээд үзэхэд энэ харьцуулалт нь ингээд хийгээд явахад жишээ нь ер нь ганц философи бол энэ шүү дээ.

Албан тушаалд анх чи нэр дэвшиж байх үедээ ямар хэмжээний хөрөнгө орлоготой байсан юм, дараа нь чи албан тушаалд очоод магадгүй сумын хуралд болохоор цаашлаад аймгийн албан тушаалд дэвшихээр магадгүй цаашаа төрийн албан тушаалуудад дэвшлээ. Эхэлж байгаа гарааны цэг чинь хаанаас ирсэн юм тэрийг нь ингээд л. Энэ чинь төр гэдэг түрүүний яг асуудал байхгүй юу. Жекей гишүүний асуугаад байдаг. Төрийн алба гэж. Энэ бол нийтийн албанд хамаардаг энэ албанд сумын иргэдийн хурал гэдэг чинь нийтийн албанд хамаардаг ийм одоо алба байж байгаа. Тэгэхээр нийтийн төлөө явж байгаа юман дээр ороход таны хэлдгээр сая ингэхээр эднийг чөлөөлөөд гаргая гэсэн маягтай сонсогдоод байгаа байхгүй юу.

Хялбаршуулнаа гэж байна. Яахав хялбаршуулахад саяны энэ Энхболд гишүүний яриад байдагтай адилхан бичиг цаасаа хаана хадгалах вэ, онлайндаа яаж оруулах вэ гэдэг бол зүгээр техник технологи, зохион байгуулалтын асуудал дээрээ шийдээ хийчихээд, энэ бол хүндрэлгүй. Тийм учраас энийг хялбаршуулах арга нь бол ерөөсөө автоматжуулсан систем гээд бид сонгууль дээр яриад байна шүү дээ. Тэрэн дээр мэдээллийн автомат системийг л зөв зохистой удирдлагыг бий болгочих юм бол энэ мэдээллийн урсгал бол нэг их зовлонтой биш энэ монголын төрд хэрэгтэй.

**Д.Лүндээжанцан:** -Даргаа, би нэг ганцхан юм. Сүхбаатар дарга ч байна л даа. Одоо ингээд орон нутгийн сонгуулийн хуультай холбогдуулаад ингээд ийм юм ургаж гараад байгаа юм. 21 хүнээс 13-аар олонхи болсон байна нэг нам. Гуравхан ах дүүсээс бүрдсэн байна. Гэр бүлээрээ хоёр, тэгээд төрсөн дүүтэйгээ, тэгээд 3 гэр бүл ерөөсөө тэнд ороод ирсэн.

Бусад нь тэгээд л уурлаад байдаг сумынхан. Энэ одоо сонгууль л даа. Тэгээд сонгоод гараад ирсэн юм чинь хамгийн олон ах дүүтэй нь сонгогдолгүй яахав. Ингээд гараад ирсэн хүмүүсийгээ Сүхбаатар даргын ярьдаг бол үнэн тэр. Гараад ирсэнд нь мөнгө тараагаад сумын дарга болчихсон гэж. 20 хэдэн хүн ингээд юу гэдэг юм дээ улсууддаа мөнгө өгөөд, сумын дарга болчихсон гэж. Ийм хүртэл.

Ингээд байна шүү дээ би бол ингэж байхгүй юу. Энэ суманд тэр намаар санал хураадгийг болиулаад, тийм үү, одоо үндсэн хуультай хэцүү.

**Д.Одбаяр:** -Үндсэн хууль явж байгаа л даа.

**Д.Лүндээжанцан:** -Үндсэн хууль, сумаар хурлуудыг оруулаад жинхэнэ тэр акскалууд гэдэг юм уу залуу, ахмад, дунд үеийн төлөөлөл гэдэг юм уу ёстой тэр нэг хонхорын юу тохитой хөгшчүүл нь ч байдаг юм уу ер нь тийм хүмүүс байгаад тэгээд тэр сум орныхоо өөрөө удирдах ёсыг жинхэнэ утгаар нь байгуулмаар байгаа байхгүй юу.

Ингээд хөрөнгө орлогыг нь аваад, тэгээд юугий нь аваад, сумын Засаг даргыг томилдог, дэвшүүлдэг эрхийг нь өгчихөөр ерөөсөө энэ явж явж ер нь улс төрийн юуны юу гэдэг юм улс төрөөрөө явбал болж байна. Цэвэр улс төрөөрөө явбал болж байна. Ийм нэг холион бантангийн юм бол одоо дор чинь их болоод, тэгээд бид байна шүү дээ чадавхийн асуудал хүртэл гарч ирээд.

Яахаараа тэнд багш, эмч, захиргааны ганц нэг ажилтан, бид бол нэг хууль гаргахаараа бол нэг тийш нь хэтэрхий туйлшруулсаар байгаад одоо ..хүлээнэ л дээ ярьсаар байгаад л төрийн албан хаагчдыг оруулж болохгүй л гэсэн. Бүгдээрээ орж болохгүй. 3-ны 1. Харин тийм л дээ. Би бол ингэсэн шүү дээ. 3-ны 1 хүртэл яагаад дэвшүүлж болдоггүй юм. Жишээ нь энэ тэрийг одоогийн бидний нөгөө дараагийн шатныхаа юманд бол бодох цаг болжээ гэдгийг л хэлэх гэсэн юм.

**Д.Одбаяр:** - Баярлалаа. Гишүүд асуулт тавьж дууслаа. Асуулт, санал бол ер нь бараг хамт явлаа даа. Үндсэндээ асуулт санал хамт явлаа. Гэхдээ саналтай гишүүд байна уу, байхгүй биз дээ. Баярлалаа.

Санал хураана даа. Хэдхэн санал байна. Зарчмын зөрүүтэй.

1.Төслийн 1 дүгээр зүйлийн 1 дэх заалт болох хуулийн 19 дүгээр зүйлийн 19.5 дахь хэсгийн “Авлигын хэргээр” гэснийг “Авлига, албан тушаалын хэргээр” гэж өөрчлөх. Энэ саналыг дэмжье гэсэн томъёоллоор.

**З.Энхболд:** -Хэргээр гэдэг чинь өөрөө ойлгомжгүй байгаа шүү дээ. Хэргээр гэдэг чинь.

**Д.Одбаяр:** -Санал хураалт явж байна. 10-8.

**З.Энхболд:** -Хэргээр гэдэг юм чинь өөрөө ойлгомжгүй байхад дахиад албан тушаалын хэрэг гэдэг үг нэмж байна л даа. Хэргээр гэдгийгээ энэ 7-1 өөрчилсөнийгөө хэрэг гэж ойлгоод байгаа. Тэр бол зөрчил байгаа байхгүй юу. Зөрчил нь хэрэг болж хувирдаг зөрчил байна. Хэрэг болж хувирдаггүй зөрчил байна шүү дээ. Тэгэхээр 2 салаа утгатай хууль гаргаад байгаа учраас би дэмжих боломжгүй байна. Энэний цөөнх болж байгаа.

**Д.Одбаяр:** -За цөөнхтэй боллоо. Зарчмын зөрүүтэй хоёр дахь санал.

2.Төслийн 1 дүгээр зүйлийн 2 дахь заалт буюу хуулийн 321 дүгээр зүйлийн 321.1.1 дэх заалтын “Авлигын эсрэг хууль тогтоомжийг хэрэгжүүлэх талаарх” гэснийг хасах гэсэн томъёолол дэмжье гэж томъёоллоор санал хураах гэж байна. 10-8. Баярлалаа.

3.Төслийн 1 дүгээр зүйлийн 2 дахь заалт буюу хуулийн 321 дүгээр зүйлд дор дурдсан агуулгатай 321.1.3 дахь заалт нэмэх:

“321.1.3.Олон нийтийн зөвлөл нь Авлигатай тэмцэх газрын хэрэг бүртгэлт, мөрдөн байцаалт болон гүйцэтгэх ажил явуулахаас бусад үйл ажиллагаанд хяналт тавих;” гэсэн энэ заалтыг нэмж байна. Энэ томъёоллыг дэмжье гэсэн санал хураалт. 10-9. Баярлалаа.

4.Төслийн 2 дугаар зүйлийн 1 дэх заалт болох хуулийн 7 дугаар зүйлийн 7.1 дэх хэсгийн “авлигын шинжтэй дараах үйл ажиллагааг” гэснийг “дараах авлигын зөрчлийг” гэж өөрчлөх. Дэмжье гэсэн санал хураалт явж байна. 10-8. Баярлалаа.

5.Төслийн 2 дугаар зүйлийн 1 дэх заалт болох хуулийн 7 дугаар зүйлд дор дурдсан агуулгатай 7.1.8 дахь заалт нэмэх:

“7.1.8.албан тушаалтан үндэслэлгүйгээр хөрөнгөжих.

*Тайлбар: Албан тушаалтан 6 сарын албан тушаалын цалин хөлс, орлогоос илүү хөрөнгө, орлогыг хууль ёсны дагуу олсон болохыгоо үндэслэлтэй тайлбарлаж чадахгүй тохиолдолд үндэслэлгүйгээр хөрөнгөжих гэж үзнэ.”* Энэ томъёоллыг дэмжье.

**З.Энхболд:** -Асуулт байна.

**Д.Одбаяр:** -Энхболд гишүүн.

**З.Энхболд:** -Нэр томъёоныхоо хэсэгт оруулж өгч байгаа юм уу.

**Р.Гончигдорж:** -Үгүй, ерөөсөө хуулийн заалтныхаа дор тайлбар байгаа.

**З.Энхболд:** -Тайлбартай хууль гаргах юм уу, эсвэл тайлбарлахааргүй нэг утгатай ойлгогдох хууль гаргах юм уу. Энийгээ шийдмээр байгаа юм л даа. Энэ томъёоллоо шууд 7.1.8 дээр бичээд өгчихөж болдоггүй юм уу. Зааг ялгаагий нь би асуугаад байна л даа. 6 сараас доош бол өөр нэг хэрэг. Дээш бол энэ хэрэг рүү орчих гээд байна шүү дээ. Тэгэхээр энэ нь тайлбар чинь өөрөө хуулин дотроо байх ёстой юм биш үү. Бишээ биш. Хуулийн томъёолол.

**Д.Одбаяр:** -Тайлбар нь тэгээд яваад байна гэж хэлбэрийн хувьд яриад байна. Дэмжчихээд ажлын хэсэг яриад нэгдсэн хуралдаанд орохоос өмнө.

**З.Энхболд:** -Тайлбар гэчихээд доошоо бичээд байгаа чинь.

**Д.Одбаяр:** -Тийм үндсэн зүйл болгох. Гончигдорж гишүүн.

**Р.Гончигдорж:** -Бид нар зөндөө ярьсан юм. Зөндөө ярьж байгаад ерөнхийдөө хуулийн техникийн хувьд бол хуулийн заалт байгаад тэгээд тэр нь хуулин дотроо тайлбар нь бичигдчихсэн ийм хэлбэр нь зүйтэй юм. Тэгэх юм бол албан тушаалын үндэслэлгүйгээр хөрөнгөжих гэсэн зүйлд нь бол ийм товч томъёололтой. Ер нь үндэслэлгүйгээр хөрөнгөжих гэдгийгээ бол хууль дотроо тайлбарласан тайлбартайгаараа ингээд оруулчихъя л гэсэн юм.

**З.Энхболд:** -Шүүх одоо тайлбарыг хуулийн адил хэрэглэх үү.

**Р.Гончигдорж:** -Адил хэрэглэнэ.

**З.Энхболд:** -Хууль юм бол хуулин дотроо бичээд өгчихье л дөө. Юу нь болохгүй байгаа юм.

**Р.Гончигдорж:** -Хуулин дотроо бичиж байгаа байхгүй юу.

**З.Энхболд:** -Бишээ биш. Тайлбар гэлгүйгээр.

**Д.Одбаяр:** -Нэг ийм юм яваад байгаа юм. Эрүүгийн хууль дээр зөндөө нэлээдгүй заалтанд бий л дээ.

**З.Энхболд:** -Тэгэхээр энэ бол албан тушаалтан гэдгийн тайлбар биш үндэслэлгүйгээр хөрөнгөжих гэж тайлбар хийгээд байна шүү дээ. Харин тэгэхээр үндэслэлгүйгээр хөрөнгөжих гэдэг хоёр үгээ тайлбар гэдгээ аваад дээшээ л оруулчихгүй юу.

**Д.Одбаяр:** -Яахав дээ энэ Эрүүгийн хуулинд гэхээр 79 дүгээр зүйл гээд тайлбартай ийм юм байж л байна. Яахав тэгээд л ямар ч байсан энийг дэмжье гээд хураалгачихъя. Тэгээд дахиад нэг ярилцаарай нэгдсэн хуралдаанд орохдоо.

**З.Энхболд:** -Редакци дээрээ ярихгүй юу.

**Р.Гончигдорж:** -Сүүлд нь ишлэл хийх янз янзын юманд энэ хамаагүй хялбар байгаа юм.

**Д.Одбаяр:** -Дэмжье, 10-9. Баярлалаа. 6 дугаар саналаас өмнө Энхболд гишүүний санал байгаа юм.

Төслийн 11 дүгээр зүйлийг бүхэлд нь хасах нөгөө ХОМ-ыг хадгалахтай холбогдуулаад.

**З.Энхболд:** -Би тайлбарлах уу.

**Д.Одбаяр:** -Тайлбар хийх юм уу.

**З.Энхболд:** -11 дүгээр, одоогийн авлигын эсрэг хуульд байгаа ХОМ-той холбоотой заалт бол ажиллаж болохоор заалт аа. Тэгээд энэ одоогийн хүмүүс нь ажиллаж болохгүй байна гэхээр нь хуулийг нь засч өгөөд байх юм бол энэ хууль хэзээ ч хэрэгжихгүй шүү дээ. Өнөөг хүртэл энэ заалтыг ажиллуулаагүйгээ Их Хурлын буруу руу чихэх гээд байгаа учраас би энэ заалтын өөрчлөхийн эсрэг байгаа юм.

Одоогийн хууль дотор ийм ийм юунууд байгаа л даа. Энэ нь хэзээ ч хэрэгжиж байгаагүй, 14 бол ХОМ-ыг нийтэд мэдээлэх тухай бүр тусгайлсан заалт байгаа юм байна. Тэгээд ийм ийм улсуудынх ил болно гээд биччихсэн. 14.1-ээр. 14-2-оор 14.1-д зааснаас бусад этгээдийн хөрөнгө орлогын мэдүүлэг олон нийтэд нээлттэй байна гээд биччихсэн. 14.3-аар энэ бол миний оруулсан заалт байгаа юм. 5 жилийн мэдүүлэг цахим сүлжээнд тавигдаж, иргэд мэдээлэл авах боломжоор хангана гэдэг бол Ёс зүйн хороо ч гэсэн энэ мэдээллийг ашиглаж болно гэсэн.

14.4 болохоор иргэд бичгээр, амаар цахим мэдээллийн сүлжээгээр дамжуулан мэдээлэл авч болох бөгөөд тэдгээрт мэдээлэл өгөх журмыг батална гэж байгаа юм. Тэгээд олон нийтэд жил болгон мэдээлнээ гэсэн ийм үүргүүдтэй байгаа юм л даа. Тэгээд одоо 11-ийг бид нар өөрчилчихөөр 7 байна уу 8 газар болчихож байгаа юм.

Сая Лүндээгийн ярьдаг Сумын иргэдийн хурлынхыг нь сумын иргэдийн хурлын сонгууль зохион байгуулж байгаа салбар байгууллага нь авна. Тэрнээс дээдэхийг нь Сонгуулийн ерөнхий хороо авна, тэгээд Хууль зүйн байнгын хороо, Авлигатай тэмцэх газар, Засгийн газар, Ёс зүйн хороо гээд ингээд ерөөсөө олон дахин салаад байгаа учраас би хуучин байгаа системээрээ ажиллуулъя. Энэ улсууд чадахгүй гэж хэлж байгаа нь өөрөө хууль муу гэсэн үг бишээ л гэж хэлж байгаа юм.

**Д.Одбаяр:** -Энхболд гишүүний санал.

6.Төслийн 11 дүгээр зүйлийг бүхэлд нь хасах. Энэ томъёоллыг дэмжье гэсэн санал хураалт. Тэгээд хуучнаараа үлдэнэ гэсэн үг. Үүнийг дэмжье гэж байгаа. 10-4. Баярлалаа.

**З.Энхболд:** -Цөөнх больё.

**Д.Одбаяр:** -Цөөнх болж байна. Дараагийн санал.

7.Төслийн 2 дугаар зүйлийн 2 дахь заалт буюу хуулийн 11 дүгээр зүйлийн 11.3 дахь хэсгийн “Энэ хуулийн 13.1.4-13.1.6-д” гэснийг “Энэ хуулийн 11.1.4-11.1.6-д” гэж, хуулийн 11 дүгээр зүйлийн 11.4 дэх хэсгийн “Энэ хуулийн 11.1.7-д” гэснийг “Энэ хуулийн 11.2-т” гэж тус тус өөрчлөх. Саяын санал дэмжигдээгүйтэй холбогдоод энэ томъёоллоор санал хураах боломжтой болж байгаа юм. Энийг дэмжье гэсэн томъёоллоор. 10-9. Баярлалаа.

8 дугаар санал. Төслийн 2 дугаар зүйлийн 3 дахь заалт болох хуулийн 13 дугаар зүйлийн 13.9 дэх хэсгийг дор дурдсанаар өөрчлөн найруулах:

“13.9.Хөрөнгө, орлогын мэдүүлгийг бүртгэх, хяналт тавих үүргээ биелүүлээгүй, эсхүл холбогдох материалыг энэ хуулийн 11.2-т заасан хугацаанд ирүүлээгүй албан тушаалтныг эрх бүхий албан тушаалтан албан тушаалын цалингийн хэмжээг 3 сар хүртэл хугацаагаар 30 хувиар бууруулах, уг зөрчлийг удаа дараа гаргасан бол албан тушаал бууруулах сахилгын шийтгэл ногдуулна. Энэ томъёоллыг дэмжье. Санал хураалт. 10-8. Баярлалаа.

9.Төслийн 2 дугаар зүйлийн 4 дэх заалт болох хуулийн 33 дугаар зүйлийг дор дурдсанаар өөрчлөн найруулах:

“33.1.Авлигын эсрэг хууль тогтоомжийг зөрчсөн этгээдэд эрүүгийн хариуцлага хүлээлгэхээргүй бол дараах хариуцлага хүлээлгэнэ:

33.1.1.энэ хуулийн 7.1-д заасныг зөрчсөн этгээдэд түүнийг эрх бүхий албан тушаалтан албан тушаал бууруулах, хэрэв албан тушаалыг нь бууруулах боломжгүй албан тушаал бол албан тушаалын цалингийн хэмжээг 3 сар хүртэл хугацаагаар 30 хувиар бууруулах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох;

33.1.2.энэ хуулийн 7.1.-д заасныг удаа дараа зөрчсөн этгээдийг түүнийг эрх бүхий албан тушаалтан төрийн албанаас халах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох;

33.1.3.шүүгч энэ хуулийн 7.1.8-д заасныг зөрчин үндэслэлгүй хөрөнгөжсөн этгээдийн тухайн үндэслэлгүй олсон эд хөрөнгө, орлогыг хураах;

33.1.4.энэ хуулийн 8.1-д заасан мэдээлэх үүргээ биелүүлээгүй этгээдийн албан тушаалын цалингийн хэмжээг 3 сар хүртэл хугацаагаар 30 хувиар бууруулах;

33.1.5.энэ хуулийн 8.1-д заасан үүргээ удаа дараа биелүүлээгүй этгээдийг эрх бүхий албан тушаалтан албан тушаал бууруулах, хэрэв албан тушаалыг нь бууруулах боломжгүй албан тушаал бол албан тушаалын цалингийн хэмжээг 3 сар хүртэл хугацаагаар 30 хувиар бууруулах, авлигын зөрчилтэй нөхцөлд гарсан шийдвэр байгаа бол түүнийг хүчингүй болгох.” Энэ томъёоллыг, энэ өөрчлөн найруулсан томъёоллыг дэмжье гэсэн санал хураалт явагдах гэж байна.

**Ж.Энхбаяр:** -Энэ дээр нэг утгын нэг юм гараад байна шүү тэр.

**Д.Одбаяр:** -Харин нэг юм уншигдахгүй өнгөрчихсөн.

**Ж.Энхбаяр:** -Тэгэхдээ энэ бол бид нар ойлгоод байна л даа. Энэ яагаад вэ гэвэл шууд захиргааны хэрэг шууд эрүүгийн хэрэг болноо гэсэн үг. Энийг нь жаахан томъёолоод найруулгын хувьд жаахан янзалчих юм бол эвтэйхэн болчих гээд байна. Хүчингүй болгоно гэж яваад байгаа юм.

**Д.Одбаяр:** -Нэгдсэн хуралдаанд орохоос өмнө найруулмаар янзалъя гэдгээр тэгээд энэ томъёоллыг дэмжих. За Тэмүүжин гишүүн.

**Х.Тэмүүжин:** -Уул нь бол өчигдөр ажлын хэсэг дээр энийг 4 хэсэгтэй гэж бичсэн, ярьсан юм. Тэгээд нөгөө манай Тамгын газрынхан маань Хууль зүйн байнгын хорооны ажлын хэсгийн ажилтнууд маань янзлахдаа ингээд 5 зүйлтэй ингээд задалчихаж. Хариуцлагын хэсгийгээ хүндээс хөнгөн рүү ингээд 3 хариуцлагаар нь ялгаад, гипотезо урд нь тавиад биччихье гэсэн чинь эд нар гипотезийг нь салгаад 5 болгоод тавьчихсан байна лээ. Тэгэхээр энийгээ зарчмын хувьд дэмжээд, техникийн хувьд нь янзалъя гээд.

**Д.Одбаяр:** -За тэгье. Зарчмын хувьд дэмжээд, техникийн хувьд янзлахаар ойлголцож, энэ саналыг дэмжье гэсэн томъёоллоор. Санал хураалт явж байна. 11-10. Гишүүдэд баярлалаа. Санал хураалт явж дууслаа.

Нэгдсэн хуралдаанд Байнгын хорооны санал, дүгнэлтийг ажлын хэсгийн ахлагч Гончигдорж гишүүн танилцуулна.

**Ж.Энхбаяр:** -Асуулт байна.

**Д.Одбаяр:** -Энэ асуулттай холбоотой юу.

**Ж.Энхбаяр:** -Энэ хууль шинэчлэгдэн гараад Их Хурлаар хэлэлцэнэ, батлагдана, батлагдсантай холбоотойгоор дагалдаж нэг Их Хурлын тогтоолын төсөл гарах уу. Хөрөнгө мөнгө, сурталчлах, нийгэмд таниулах түмэн ажил байгаа. Ялангуяа тэр дагалдан гарах хөрөнгө оруулгын мэдүүлэг, сонирхлын зөрчлийн мэдүүлгийг шинэчлэн боловсруулах журмын тухай гээд бас нэг давхар юм гарах ёстой болж таараад байна. Тэрийг яахав. Энэ дээр бас яриад. Жекей гишүүний ажлын хэсгийг үргэлжлүүлээд, өргөтгөөд, гүйцээх үүргээ одоо Байнгын хорооноос өгөх үү. Энийг бас гүйцээмээр байна. Хүсвэл дагалдаж гарах журмууд хүлээгдэнэ шүү дээ.

**Д.Одбаяр:** -Яахав нөгөө эд нар өөрсдөө тийм нэгжтэй л дээ. Тэгэхдээ яг гишүүд ярьж байгаад шийдье. Тэр хамтраад ярих боломжтой гэвэл Жекей гишүүн та нэмээд л явчихъя. За тэгвэл тэгж ойлголцъё. Баярлалаа.

Түрүүнд хэлэлцсэн асуудалтай холбогдуулаад цалингийн сүлжээтэй холбогдуулаад Энхболд гишүүн гүн хүндэтгэлтэй санал гаргана гэж хэлсэн.

**З.Энхболд:** -Би цөөнх болохоо л больж байгаа. Санал бол байдгаараа л байна.

**Д.Одбаяр:** -Тэгвэл бид анхны хэлэлцүүлгээр батлах нь зүйтэй гэсэн санал хураалт явуулах боломжтой юу. Тэгвэл тэр тийм бүр татаж авч байгаа юм. Тэгэхээр Авлигатай тэмцэх газрын албан хаагчийн албан тушаалын цалингийн хэмжээг шинэчлэн тогтоох тухай, Шүүгчийн болон прокурорын албан тушаалын цалингийн хэмжээг шинэчлэн тогтоох тухай тогтоолын төслүүдийг анхны хэлэлцүүлгээр батлуулъя гэсэн санал хураалгах гэж байна. Энэ саналыг оруулж байна. Дэмжье гэсэн томъёоллоор. Та энэ 100 хувь байх ёстой. Энхболд гишүүн. 11-11. Баярлалаа.

Ингээд хэлэлцэх асуудал нэг асуудал бол бид нар түрүүн хэлэлцье гээд баталчихсан. Нөгөө Энхболд гишүүний тавьсан асуудал өнөөдрийн он сартайгаар одоо Дэмбэрэл даргад ирж байна. Гишүүдэд тараана. Тэгээд асуудлыг хэлэлцье. Тэгж ойлголцлоо шүү.

**З.Энхболд:** -Одоо тараачихвал одоо хэлэлцье л дээ.

**Д.Одбаяр:** -Одоо арай ирээгүй. Байнгын хорооны хурал маргааш зарлая л даа. Асуудал алга байна шүү дээ.

**Р.Гончигдорж:** -Би ганцхан юм хэлэх үү.

**Д.Одбаяр:** -Юу хэлэлцэх нь мэдэгдэхгүй байгаа юм бас.

**Р.Гончигдорж:** -Энэ бол энэ Байнгын хороогоор хэлэлцэх биш ерөөсөө Дэмбэрэл дарга нэн даруй л Ерөнхийлөгч рүү ингэсэн байна, ийм учраас Ерөнхийлөгч чинь нэр дэвшүүлэх хэрэгтэй бил үү тиймээ. Тийм, Ерөнхийлөгч рүү одоо ийм болсон байна. Саналаа ирүүлнэ үү гэсэн.

**Д.Одбаяр:** -Тийм л зүйл бид ярих ёстой.

**З.Энхболд:** -Хэрвээ тийм зүйл ярьж байгаа бол би энэ асуудал хэлэлцэхээсээ татаж авч байна. Яагаад гэвэл хуулиа харахаар ингээд байгаа юм. 22.2 дээр ингэж байгаа юм. Авлигатай тэмцэх газрын дарга, дэд дарга нар гэмт хэрэг үйлдсэн нь нотлогдож, шүүхийн шийтгэх тогтоол хүчин төгөлдөр болсон бол энэ өдрөөс эхлэн түүнийг албан тушаалаас нь огцруулсанд тооцно гэж байгаа юм. Тэгэхээр 10 сарын 26-наас эхлээд тооцогдчихсон байгаа юмыг Хууль зүйн байнгын хороогоор хэлэлцэхгүй байж болно. Хуулиа 22.2-оо үндэслээд. Ингэсэн тохиолдолд Их Хурлын дарга Ерөнхийлөгч рүү дараагийнхаа хүнээ томил гэдэг бичиг явуулах ёстой байхгүй юу.

**Д.Одбаяр:** -Би яг ийм ойлголттой одоо миний энэ сэтгүүлчдийн асуултанд хариулсан асуултууд сонин дээр гараад байгаа шүү дээ. Би яг ийм ойлголттой байгаа.

**З.Энхболд:** -Хэрвээ Дэмбэрэл дарга өнөөдөр бичиг явуулчих юм бол Хууль зүйн байнгын хороогоор хэлэлцэх шаардлагагүй.

**Д.Одбаяр:** -Тийм, за тэгээд ойлголцлоо. Хэлэлцэх юм байхгүй л дээ.

**З.Энхболд:** -Тийм ойлголттойгоор тарж байна тиймээ.

**Д.Одбаяр:** -Явуулаагүй бол Дэмбэрэл даргыг хэлэлцэнэ гэсэн үг байна шүү дээ.

**З.Энхболд:** -Тэгнэ гэсэн үг.

**Д.Одбаяр:** -Гишүүдэд баярлалаа. Хэлэлцэх асуудал дууслаа. Хэлэлцэх асуудлыг Энхболд гишүүн буцааж татаж авч байна гэдэг ойлголттойгоор тарж байна шүү. Гишүүдэд баярлалаа.

***Хуралдаан 11 цаг 45 минутад өндөрлөв.***

Соронзон хальснаас буулгасан:

Хуралдааны тэмдэглэл хөтлөгч Д.Энэбиш